Energiaren aurrezpen eta eraginkortasunerako programa abiatu du Mankomunitateak — Berbia\nBanakako aholku zerbitzua ematen hasi dira hozkailuak dituzten elikadura saltokiei zuzenduta\nForu Aldundiko Ingurumen departamentuarekin elkarlanean Debagoieneko Mankomunitateko Garapen Agentziak energiaren aurrezpen eta eraginkortasunerako informazio eta sentsibilizazio ekintzak gauzatuko ditu. Hasteko, eskualdeko elikadura saltokiei zuzenduta, energia faktura ulertzeko eta energia aurrezteko banakako aholkuak emateko doako zerbitzua martxan jarriko da. Hozkailuak dituzten harategi, arrandegi, supermerkatu txiki eta antzerakoak bereziki gonbidatu nahi dira, energia kontsumo altuagoak izan ohi dituztelako. Baina egitasmoa eskualdeko beste saltokietara zabaltzeko asmoa dago, etorkizunean.\nInteresa duten dendetako azken urteko faktura energetikoak bildu eta aztertuko dira eta, saltokietara bisita teknikoa eginda, ondorioak azaldu eta argindarra aurrezteko aholkuak emango dira. Helburua, faktura elektrikoa ulertu eta energiaren erabilera hobetzeko aukerak ezagutzea da: ordutegi edo tenperaturaren arabera kontsumo txikiagoa egin baitaiteke. Era berean, argiztapena, bero-hotz ekipoetan aldaketa txikiak eginda sistema teknikoki nola hobetu daitekeen azalduko da.\nSaltokietako faktura energetikoa ulertu eta argindarra aurrezteko aholkuak jasotzeko programa doakoa da baina parte hartzeko izena eman behar da, Mankomunitatera deituta (943 793 090). Saltokietara bisitak urrian egingo dituzte teknikoek, beraz, izena lehenbailehen ematea komeni da.\nBestalde, urriaren 22an enpresa industrialei zuzendutako saio praktiko bat antolatuko du Mankomunitateak, berokuntza, klimatizazioa eta argiteria sistemetan aurrezteko aholkuak zabaltzeko.


Zinema galduaren aztarnak - Nontzeberri\nHasiera/IKUS-ENTZUN/Zinema galduaren aztarnak\nGaur, Zinema Galdua zikloaren azken emanaldia izango da BilbaoArteko Art House Zinema Aretoan: Yuki & Nina (Nobuhiro Suwa, Hippolyte Girardot, 2009).\nLehenengo ziklo horrek gerraosteko zinema espainiarrean izan du ibilbidea, Vida en sombras filmarekin, eta gero, Argentinatik datorren Historias extraordinarias pantailaratu zen. Orain, Frantziako zinemagile japoniar baten obra singularra ikusteko parada egongo da: Yuki & Nina; Yuki, aita frantsesa eta ama japoniarra duen bederatzi urteko neska, bere senideak bananduko direla konturatzen da. Bere amarekin joan beharko da Japoniara, eta ondorioz bere aita ezin izango du ikusi, baina ezta bere lagun bakarra Nina ere. Bi neskek ez dakite zer egin banantze hau saihesteko. Irtenbide bakarra ihes egitea eta basoan ezkutatzea izango da.\nZikloa zertan izan den azaltzeko, hona hemen testu eder hau: “Denborak gauza bakoitza bere lekuan jartzen ez dituen bezala, urteen joanak ere ez ditu justizia poetikoz konpontzen ahanztura handiak. Asko jota, arduragabekeria barkaezin batzuk soilik konpontzen dira. Publikoak, entitate gobernaezin baina merkatuaren interesen esanekoak, ezkutuan gertatu zenari arreta jartzea lortu arte. Obra galdu esaten diegu, euren garaian galdu izan zirenek gozatzen jakin izan ez zuten edo ahal izan ez zuten zinema obra horiei. Egun kultuzko deritzenei, alegia. Sortzaile handien lanen errepasoez osatutako programazio konprometitu batek baimentzen digun arrastoen artean, eta proposamen berrien programazio anitz eta konprometituekin, sortzen zaizkigun aukeren araberako ziklo intermitentearekin hasi da 2020, urte honetan zehar agertzen joango diren zitak. Zinema galduaren arrastoak deitzen ditugu, kalitatea alde batera utzita, ia errekonozimendurik gabeko pieza horiei. Edozer galtzeko erarik okerrena.”\nZeru grisa, harri grisak, klima latza, bide latzak


“ONA LITZATEKE ARGITZEN JOATEA” | Zuialde Herri Informazioa\nMoreno: “Eskertzekoa litzateke PNVk, eta bere hautagaia den Urkulluk, euskal nazio subjektuaz ari direnean CAVetaz ari diren soilik edo ez argitzea”\n“Café para todos” formularen porrota agerian geratu denean, sustatzaileen hitzetan Katalunia eta Euskal Herria asimilatzeko sortu zutena, Estatuaren lurralde eredu berriaren inguruko eztabaida ireki da, eta PNVk oraindik ez daki ongi zein den ordezkatzen omen duen subjektu nazionala.\nPNVren definizio ezak notizia beretik bi titular desberdin egitea dakar. Deian Euskadiz mintzo direnean, Diario de Noticias de Navarran CAV (Euskal Autonomi erkidegoaz) mintzo dira, “konpartitutako subiranotasuna eta inposatutako menpekotasunik gabekoaren” jabe izan beharko lukeen subjektuari buruz ari direnean. Antza denez, Urkulluren proposamen berria omen da azken hori, Ibarretxek egindako proposamena lurperatuz.\nSubjektu nazionalaren indefinizio horrek, parez pare egiten du topo nafarroako gehiengoaren pertzepzioarekin (joan den ekainean Nafarroa Biziriken ekimenean ikusi ahal izan genuen eran), hain zuzen, nafar jendarteak argi baitu gainerako euskal lurraldeekin izango dituen harremanen inguruan bakean eta askatasunean erabakitzeko eskubide osoa duela.\nEskertzekoa litzateke PNVk, eta bere hautagaia den Urkulluk, euskal nazio subjektuaz ari direnean CAVetaz ari diren soilik argitzea.\nEdozein modutan, ez PNVk, ez eta UPN-PPk, azta PSOEk ezingo dute duela 30 urte Nafarroi lapurtu ziguten eztabaida saiestu. Uniprobintzialismoak kale eginda, nafar jendarteak eskatzen duen aldaketa sozial eta politikoaren eztabaida parez pare irekitzen da.\nOna litzateke argitzen joatea.


Iraurgi Saski Baloia :: Glual Hydraulics ISB 32 – 69 Baloncesto Sevilla\nGlual Hydraulics ISB 32 – 69 Baloncesto Sevilla\nBigarren porrota estatuko txapelketan gure junior mutilendako. Hirugarren laurden txar batek aukerarik gabe utzi du Glual, 7 eta 27ko partzial ikaragarri bat jaso baitu. Atsedenaldiaren ondoren sevillarrak oso nagusi izan dira eta taula azpian duten indarrari etekin bikaina atera diote.\nLehen bi laurdenak txarrak izan dira bi taldeen partetik. Akatsa asko eta bataz besteko txarrak jaurtiketetan. Glualek ez du lortu partidara lotzea defentsako lanarekin eta erasoan ere ez dira bat ere fin ibili. Baloncesto Sevilla ere ez da defentsan gehiegi saiatu eta errebotean zuten nagusitasunari etekinik ez diote ateratzen jakin erasoan. Gure mutilek sekulako arazoak eduki dituzte uztaira begira eta Asti (5 puntu) eta Merke (10) izan dira saskiratzeak lortzen bakarrak lehen bi laurdenetan. 5 -6 eta 10-13 izan dira Sevillakoen aldeko partzialak.\nBaina atsedenaldiaren ondoren Glualek bere aurkariak gainetik nola pasatzen zuen ikusi behar izan du, Sevillakoak bateriak kargatuta irten ziren eta kantxatik atera dute gure taldea. Errebotean jaun eta jabe eta partidaren denborak erabat kontrolpean, Baloncesto Sevillak egundoko errepasoa eman digu. Glual ez da erreakzionatzeko kapaz izan eta besoak jaitsi ditu aurkariak garaipen erraz batekin amaitzen uzteko. Gako handienetako bat: 49 errebote eskuratu dituzte beraiek, 30 gure mutilek. 7 eta 27ko eta 10 eta 23ko partzialak Sevillakoen alde.\nGaur Glual talde triste bat izan da. Ez du kantxan disfrutatu eta hori ezin da gertatu. Bihar taldeak jasandako bi porrotak ahaztu behar ditu eta multzokako faseko azken partida pasio osoz bizi beharra dauka.\nPARTZIALAK: 5-6 / 10-13 (15-19) / 7-27 / 10-23\nGLUAL ISB: Aizpitarte (6), Iriondo, Elorza (2), Merketegi (12), Astigarraga (5), Zabarte (5), Múgica, Iriarte, Olaizola (2)


Amnistiaren aldeko aldarria entzunarazi dute Bilboko kaleetan | Politika | Berria\nAmnistiaren aldeko aldarria entzunarazi dute Bilboko kaleetan\nEuskal preso eta iheslariek eginiko «borroka» azpimarratu dute AEMren martxan, eta haien guztien askatasunaren alde mobilizatzera deitu dute\nBilbon atzo arratsaldean eginiko mobilizazioa, AEMk deituta. ARITZ LOIOLA / FOKU Tamaina handiagoan ikusi\nGudariak direlako! Euskal preso, iheslari eta deportatuak etxera lelopean egin zuten manifestazioa atzo arratsaldean Bilboko erdiguneko kaleetan, AEM Amnistiaren Aldeko eta Errepresioaren Aurkako Mugimenduak deituta. Aurreko urteetan bezala, Bilboko Aste Nagusia baliatu dute AEMko kideek euren aldarrikapenak entzunarazteko. Ezker abertzalearen ildo ofizialarekin kritiko direnetako batzuek osatzen dute taldea. Ildo ofizialeko Kalera Kalera dinamikakoek, berriz, herenegun egin zuten mobilizazioa Bizkaiko hiriburuko kaleetan. «Preso guztien» askatasuna helburu izango duen «bide orri bat» adostera deitu zuten.\nAEMkoek, berriz, manifestaziora begira eginiko agirian dei egin dute amnistiaren alde «borrokatzera». Azpimarratu dute ihesean eta espetxean dauden «gudari» guztiek libre izan behar dutela, independentzia eta sozialismoaren alde, langileen eskubideen eta euskararen alde, eta estatuen errepresioaren aurka eginiko ekarpenengatik, besteak beste\nIrailaren 9an, Donostian\nIrailaren 9an, Donostiako arraun estropaden bigarren igandean mobilizatuko dira AEMko kideak beste behin. Bulebarretik abiatuko da manifestazioa, 13:00etan, Gudariak direlako, amnistia osoa lelopean.


Uruburuko transformadorea hilerri ondoan jarriko dute azkenean - Elgeta - Goiena.eus\nUruburuko transformadorea hilerri ondoan jarriko dute azkenean\nLarraitz Zeberio Lekuona 2007-07-20 14:22\nAralarrek kostua zinegotzien soldatekin ordaintzea proposatu zuen, baina ez zuen beste bi alderdien babesa jaso. EAJ-EA eta EAE-ANVko zinegotziek euren soldatei eutsi zieten eta leku aldaketaren kostua, 58.000 euro, diru publikotik ordainduko da.\nUruburuko transformadore elektrikoa hilerri ondoan jarriko dute azkenean, Jose Martingoa etxea eta lehenengo adosatuen artean, erdibidean gutxigora behera.\nKokapen berria onartzeko bat etorri ziren udaletxeko hiru alderdi politikoak. Ez, ordea, transformadorearen leku aldaketak eragingo duen 58.000 euroko kostua nola ordaindu erabakitzerakoan.\nAralarrek kostu hori zinegotzien soldatekin ordaintzeko proposatu zuen. Hau da, zinegotzi izatearren hautetsiek hilean jasotzen dituzten 116,19 euro eta talde politiko bakoitzak hilero jasotzen dituen 46,47 euro lau urtez gastu hori ordaintzera bideratzea. "Zulo hori ardura politikoak sortu du eta proposatu dugu politikoek euren poltsikotik ordaintzea", esan zuen plenoan Oxel Erostarbe alkateak. Proposamenak, baina, ez zuen aurrera egin. Kontra bozkatu zuten EAJ-EA koalizioko hiru zinegotziek eta Eusko Abertzale Ekintzako biek.\nDiru publikotik, azkenean\nAralarren proposamena atzera bota ostean, EAJ-EAk berria jarri zuen mahai gainean. 58.000 euroak diru publikotik ordaintzea, alegia. EAE-ANVko bi zinegotziek bat egin zuten proposamen honekin. Hortaz, hurrengo hazienda batzordeetan aurrekontuak aldatu behar dira eta erabaki onartutako zein dirusail kendu beharko diren.\n"Azkenean, herritarrek ordaindu beharko dute politikoen hanka sartzea", esan zuen pleno amaieran Oxel Erostarbe alkateak. "Hori da hemen erabaki dena. Argi daukagu gastu horren erantzule zuzena aurreko gobernua dela, baina batzuk gehiago begiratu diote euren poltsikora".\nEAJ-EA-k salatu du gai honekin Aralarrek demagogiaz jokatu duela eta Eusko Abertzale Ekintzarekin bat etorri da informazioa eza salatzeko. "Berandu eta telefonoz jaso dugu kokapen aldaketaren berri". EAE-ANVk, berriz, Aralarrek egindako proposamena tranpa bat zela esan zuen plenoan.\nPlenoaren biharamunean, Aralar-Independenteak taldeak prentsa-oharra bidali du. Bertan, plenoan hartutako erabakiaren harira honakoa adierazten du:\n1. Argi azaldu gura dute Udalaren egoera ekonomikoa ez dela ona.\n2. Hartutako erabakiak Udala gehiago zorpetzera edo aurrekontuetan onartuta dauden zenbait dirusail bertan behera lagatzea ekarriko duela.\n3. Hala, espero dute hurrengo hazienda batzordera EAJ-EA eta EAE-ANVk gastu berri honi aurre nola egin proposamen zehatza ekartzea.


2022ko maiatzak 27, ordua: 18:00\nEguneratua: ostirala, 2022ko maiatzak 27, ordua: 18:22 ordu ofiziala\nData eta ordua: ostirala, 2022ko maiatzak 27, ordua: 18:00 ordu ofiziala\nEstazioa aukeratu 20.4 Escorca, Lluc : 20.4 °C 24.7 Sóller, Puerto : 24.7 °C Banyalbufar : Estazioa geroratutako denboran. Último dato disponible de las 18:00 nd Andratx - Sant Elm : Ez dago daturik nd Calvià, Es Capdellà : Ez dago daturik 25.9 Palma, Puerto : 25.9 °C 26.2 Palma, Universitat : 26.2 °C 16.3 Sierra de Alfabia, Bunyola : 16.3 °C 25.8 Son Bonet, Aeropuerto : 25.8 °C 26.2 Palma de Mallorca, Aeropuerto : 26.2 °C Llucmajor, Cap Blanc : Estazioa geroratutako denboran. Último dato disponible de las 18:00 25.5 Llucmajor : 25.5 °C 25.9 Porreres : 25.9 °C Campos, Can Sion : Estazioa geroratutako denboran. Último dato disponible de las 18:00 Campos, Salines Llevant : Estazioa geroratutako denboran. Último dato disponible de las 18:00 Santanyí : Estazioa geroratutako denboran. Último dato disponible de las 18:00 24.8 Portocolom : 24.8 °C Son Servera : Estazioa geroratutako denboran. Último dato disponible de las 18:00 Artà : Estazioa geroratutako denboran. Último dato disponible de las 18:00 22.7 Capdepera : 22.7 °C Artà-Colònia de Sant Pere : Estazioa geroratutako denboran. Último dato disponible de las 18:00 24.9 Muro, S'Albufera : 24.9 °C 23.9 Manacor : 23.9 °C 23.9 Petra : 23.9 °C Sineu : Estazioa geroratutako denboran. Último dato disponible de las 18:00 nd Santa María del Camí : Ez dago daturik nd Binissalem : Ez dago daturik 18.3 Escorca, Son Torrella : 18.3 °C 25.2 Sa Pobla : 25.2 °C Pollença : Estazioa geroratutako denboran. Último dato disponible de las 18:00 Port de Pollença : Estazioa geroratutako denboran. Último dato disponible de las 18:00 La Mola, Maó : Estazioa geroratutako denboran. Último dato disponible de las 18:00 20.6 Es Mercadal : 20.6 °C Ciutadella : Estazioa geroratutako denboran. Último dato disponible de las 18:00 22.3 Menorca, Aeropuerto : 22.3 °C Sant Joan de Labritja : Estazioa geroratutako denboran. Último dato disponible de las 18:00 Sant Antoni de Portmany : 26.1 °C 23.7 Ibiza, Aeropuerto : 23.7 °C 23.0 Eivissa : 23.0 °C 24.2 Formentera : 24.2 °C


HodeiCloud-i buruz gehiago - HodeiCloud\nZURE ENPRESA HODEIAN HODEICLOUD-EKIN\nZure enpresa eta bere informazio guztia babestu birusen, gertakarien, malware-n edo edozein ezbeharren aurrean. Zure zerbitzarien segurtasun kopiak sortu eta egunera mantentzen ditugu.\nHODEICLOUD DA ZURE SOLUZIOA\nTelelana errazten du.\nOrdutegi eta toki malgutasuna ahalbidetzen ditu.\nHodeiCloud-ek zure enpresan zentratzea ahalbidetzen du.\nEnpresaren informatika arazo izateari utziko dio eta zure arreta benetan dirua irabaztea eragiten duenean jarri ahalko duzu; zure enpresan.\nZure enpresa hodeira igotzen laguntzen dizugu\nHodeiCloud-entzat zure lasaitasuna gure izateko arrazoia da\nZure ondoan gaude, ezagutzen gaituzu. Zure ideiaz hitz egiten dugu eta zure beharrak ulertzen ditugu. Tratu pertsonala eta aparteko zerbitzua gure kredentzialak dira. Ez gara ezta multinazionala ezta call center bat. Zure ondoan gaude eta zure lasaitasun gure izateko arrazoia da.\nProbatu gure Cloud sistema dohainik\nEskatuko zure doako Demoa\nBete ondorengo inprimakia gure Cloud sistema dohainik probatzeko eta HodeiCloudekin erlazionatutako Albiste eta Nobedadeak ezagutzeko. Behin zure eskaera jaso dugula, gure teknikoak zurekin harremanetan jarriko dira dohaineko proba martxan jartzeko eta horrela HodeiCloud sistema probatzeko.\nEdozein kontsultarako jarri zintezke gurekin harremanetan nahiago duzun komunikabidetik (mugikorra, emaila edo gure inprimakiaren bidez).\nESKATU ZURE DOAKO DEMOA\nGure Demoarekin HodeiCloudek eskaintzen dizkizun zerbitzu eta funtzionalitate guztiak probatu ahalko dituzu. Gure talde espezializatuak ikaste prozesuan zehar gidatuko zaitu ahalik eta etekin handiena atera diezaiozun HodeiCloudek eskainitako zerbitzuei.\nProbatu gure demoa!


Espainiako jantzien urteko aurrekontuaren herena merkealdietan gastatzen da | Consumer\nEspainiako jantzien urteko aurrekontuaren herena merkealdietan gastatzen da\nEpe horretan, kontsumitzaileen %70ek erosi nahi ez zituen artikuluak erosten ditu\nEspainiako kontsumitzaileek arropa erosteko erabiltzen duten urteko aurrekontuaren herena merkealdietan gastatzen da. Gainera, hamar kontsumitzailetik zazpik erosi nahi ez zituzten artikuluak erosten dituzte deskontu-aldi horretan.\nDatuok, Avery Dennisonek eta TNSk elkarrekin egindako azterketa batetik ateratakoak, islatzen dute kontsumitzaileen %76k ez duela aurrekontu finkorik ezartzen merkealdietan gastatzeko; beste %72k, berriz, ez du onartu erosi nahi zuen artikulu bat erostea, kaxaren ilara luzearen ondorioz.\nEtiketatze-eskakizunei dagokienez, kontsumitzaileen %88k adierazi du nahiago duela artikuluaren azken prezioa eta jatorrizko prezioa ikusi erosi ahal izateko. Baldintza hori ezinbestekoa da erosleen %37rentzat, azken prezioa kalkulatzeko arazoak izanez gero produktua ez erostea erabakitzen baitute.\nInguruko beste herrialde batzuekin alderatuz gero, Espainiako kontsumitzaileek planifikatzen dute gehien zer erosi behar duten merkealdietan, % 80k partekatzen dute ohitura hori; frantsesen % 77k eta ingelesen % 71k. Gainera, espainiarrak dira (%96) gehien gogaitzen direnak prezioa buruz kalkulatzeko orduan, %37,1ek aitortzen baitu hori beti egiten duela.\narropa beherapenak, deskontuak, etiketa kontsumitzaileak presupuesto-eu


Play jokoa Betty E.Portnaja Online:\nBetty dressmaker oso trebea da. Soineko bat sews zuen berehala, bezeroak, eta lan egiteko oso denbora gutxi pasatzen. . Play jokoa Betty E.Portnaja konektatuta.\nTekniko jokoa Betty E.Portnaja ezaugarri\nGame Betty E.Portnaja gehitu: 01.08.2012\nJokoa jokatzen: 1817 aldiz\nBezalako jokoa Betty E.Portnaja Jokoak\nDeskarga jokoa Betty E.Portnaja\nEmbed Joko Betty E.Portnaja zure web orrian:\nJokoaren txertatu Betty E.Portnaja zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Betty E.Portnaja , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Betty E.Portnaja -rekin, baita ere, jokoa jokatu zen:


Pobre eta Umil Eliz Bokazioan, Itxaropen Profezia\nPobre eta Umil Eliz Bokazioan,\nSalbamen-kontzientzia bizian altxatzen gara, sortze eta etorkizun dinamismoan historia izateko pasioak harturik. Gure jatorri eta ibilbideek graziaz eta itxaropenez eratutako oraina bihurtzen gaituzte. Errealitate bereziekiko inplikazio eta elkarrizketa gara, haien bizitza eta betetasun bilatze eta irriketan. Hitzez oldartuz, bokazio kontzientzietatik, existentzia aldarrikatzen dugu bere misterio, dinamismo eta promesean. Guztia azaleratzen ari den konplexutasun eta pluraltasunean gero eta murgilduago, askapen, adiskidetze eta betiereko elkartasun bideak zabaltzeko aukera egiten dugu.\nDenbora izatearen sentimendu sakon batek zeharkaturik, uste onean eta nekaezin entzun nahi ditugu pertsonak, egoerak eta herriak, bai kreazio osoa ere, gordetzen dituzten intziri eta hitzak, Jainkoaren seme-alaben askatasunean hedatzeko irrikan. Mugikortasuna eta grina, existentzia bakoitza oinarritu eta bere potentzialtasun onenerantz bultzaberritzeko. Ez dadila ezer amaitu. Existentzialtasun inarrosle eta pozgarria. Guztia eusteko eta birsortzeko gai. Arretazko dei batez hasten dugu egunaren dohaina, zuregana, besteengana errotik irekitzeko asmotan, bortxatzen gaituen eta justiziarantz eta gehienen, guztien duintze aldera erakartzen gaituen misterio jardulerantz irekitzeko asmotan. Sortzaile, pentsamendu egile eta bihotzetik uztartuak nahi gaituen egunerokotasunean murgildurik.\nPobre eta Umil Eliz Bokazioan, Itxaropen Profezia garenok fededun izateko askatasunean bizi izateko aukera aldarrikatzen dugu, Bakarraren baieztapen batengatik. “Izaki guztiak maite dituzu eta ez duzu zeuk egindako ezer gutxiesten; zerbaiti gorroto izan bazenio, ez baitzenukeen egingo. Nola iraungo luke zerbaitek, zuk gogoko izan ez bazenu? Zu bihozbera zara izaki guztiekin, zureak baitira, bizia maite duzun Jaun horrenak” (Jkd 11, 24-26). Fedeak askatasun-aukeran adierazten gaitu, eta harreman eta batasun dinamismoan. Ibilian goazen existentzialitate honek beherantz lantzen gaitu etengabe, hauskortasun eta pobreziarantz, harik eta bekatua eta umiliazioa nozitu arte. Hezurmamitze, hunkitze eta inplikatze prozesu etengabean sinesten dugu.\nEliztartasunak kreazioaren dinamismoan eraberritzen gaitu, alteritatearen misterio santuan sortuz eta burutuz. Seme bakarraren gorespen eta obedientzian pizten gaituen alteritatea, haren betetasunetik jasotzen ari baikara beste maitasun bati erantzuten dion maitasuna. Elizan, Espirituak sagaratu eta gidatu egiten gaitu iristen ari den erreinuaren presa-adierazpen izatera. Gizartean eta historian azaltzen gara mugimendu profetiko umil gisara, etorkizuna sortzeko asmoz, itxaropenaren eta maitasunaren ebanjelioa. Hautatze eta haraindikotasun kontzientzia dardaratia: doakotasun eta elkarrizketa eskuzabala, esanguratsu eta ezberdin den guztiarekin. “Zeruko zuen Aitak ez du nahi txiki hauetako inor galtzerik”. Ardura, erraiak eta pasioa, labur eta baliotsua dena behin betikoa bihurtzeko.\nMugimendu honen jatorrian gizon-emakumeak ditugu, Izpirituak Jainkoaren nahia entzun eta konbertitzera gidaturik sentitzen diren gizon-emakumeak, Kristo Jesusen pertsonari eta ebanjelioari jarraiki, gaur egun historikoaren obedientzian. “Egiaz, berri ona hots egiten dudala-eta ezin naiz harrotu; ezinbesteko eginbehartzat jotzen baitut hori, eta errukarria ni, berri ona hots egingo ez banu” (1Ko 9, 16). 90ko hamarkadako lehen urteetan hasitako guneak, beti ere pertsona bakoitzaren singulartasunak erabakitako aukerari erreparatuz, aurrera egin du dinamika eragin-trukatzaile eta biltzar-bidezkoan, eliz hautabidean. Talde hura, definitu eta egituratzen duten Estatutuetatik, Fededun Elkarte Publiko gisa eratu eta onartu zen 2007an Iruñea eta Tuterako elizbarrutian, Fernando Sebastianen eskutik. Geroago Gasteiz eta Bilboko elizbarrutietan aitortu dute. Elizaren bereizmenean ezagutzen dugu Izpirituak historiara bultzatu gaituen grazia. Gure bizikizuna bizi dugu lurreko jende xumearen oinatzetan, fededunekin –garai guztietako gizon eta emakumeekin– elkartasunean, hats ematen eta eutsi egiten baitigute zeru berri baten eta lur berri baten itxaropenean.\nPobre eta Umil Eliz Bokazioan, Itxaropen Profeziaizeneko Fededun Elkarte Publikoa eliz erakunde juridiko bakar gisa eratuta dago, hiru bizitza modu eta aukerarekin: komunitateetan gorpuzturiko ibiltaritza aktiboan segitzea; Elizaren sakontasun otoizlariaren aukeran segitzea, erreinuaren trantze erregutzailean diharduten eliz tokien moduko pertsona eta komunitateetan lekukotasuna emanez; era laikoan segitzea, ezkondu, ezkongabe eta ezkongaiak, beren bizitokian bertan edo komunitatean, testuinguru eta egoera berezkoetatik egitasmo eta alternatiba gisa eratzen dira, eta autonomia eta sormen bereizgarria eskatzen dute. Eliza bakarra gara karisma aniztasunean. Eliz bokazioa izateko grazia jatorrizko eta fundatzailetik, segitzeko modu bakoitzari eginiko harrera erradikalean bereizten eta sortzen da taldearen mugimendu profetiko historiko osoa.\nAnaitasunezko bizitza segimenduaren gune fundatzaile eta dinamizatzailea da, eta elkartearen zeregina. Aukera laikoa, gozagarri dituen askatasun eta autonomian, komunitatearen bizitasun, emankortasun eta grazian sustraitzen da, eliz gorpuztasun eta ikusgarritasun gisara. Existentzia eta bizi proiektu bakoitza historian eta Elizan sortzen da Eliza osoa pertsonalizatzeko xedez. Bokazioak nortasun existentzial fundatzaile karismatikoak sortzen ditu gure baitatik. Bokazio dentsitate horrek eliz lurrak eskatzen ditu, altzo eta erreferentzia eratzaile izatera irits daitezen. Komunitate bakoitzak eklesialitate irekia sorrarazi eta bizkortzeko egitekoa dauka, ezberdina elkargune batera integratuko dituena, historiako bizidun eta sortuberriekin harremanetan. Halaber, bizi lekuan azaltzen da doakotasunari, inplikatzeari eta errealitateekiko elkarrizketari esker, errealitate horiek egiten baikaituzte hurbiltasun uztartzaile eta Jainkoaren herriaren eratzaile, bizitza eta salbamen bila historia zeharkatzen duen herria. Bereizi eta ebanjelizatu egiten duen ibiltaritza batean, elkartearen barruan interakzio emankor eta dinamizatzailea faboratzen da. Topaketa eta bidalketek, proiektu eta foroek, harreman bihotzekoek komunio mugimendu eta aktibatze bizia sortzen dute.\nErabilpen baldintzak | Pribatutasun politika | Informazio legala


Iruñeko berriak. Denbora arras borthitza izan dugu azken astian. Maiatzaren erdian arropa lodiekin neguko aro tzarrian bezala. Noiz jinen zaizkigu egun ederrak?\nGizon yakintsunek diote iguzkia aldeko lur ikhararen ondorioak direla; hori hala izanik, urrunetik heldu zaigu sasoin nahasia. Dena den, laborarientzat makhur haundiak ekharri ditu, baba alhorrak galdiak, lurrak usteldurik eta ogiak ere biziki berantuak.\nIruñeko ayuntamendua (Conseil municipal) gastu gaitzetan sartu zaizkigu. Kartier berri haundi bat egin ondoan bere karrika zabal eta etxe ederrekin eta holako lan handiak sei urthetan eginik, orai berriz bederatzi miliun pesetako emprunt bat egin du hiri zaharraren edertzeko. Sei urthe aitzineko bazterrak bere muraille handiekin ikhusi dituenak, harritzeko da zer obrak egin dituzten denbora labur hortan. Eta nola bete diren etxe haundi horiek, lau eta bost estayakoak. Yende guziek hor bizi nahiz bildu dira kartier berrian bost mila arima.\nIruñe eta Nafarroa guzia badoa goiti, sosa ausarki bazter guzietan. Jendia ere higitzen da eta egun guziez sartzen dira hemen hogoi bat autobus de ligne, herritarik hiri nausira.\nGobernuko emprunt guzietan Nafarroak bethi atxikitzen du bigarren lekua. Bilbao ondotik. Yuan den urthian sei hilhabetetan athera zituen bere moltsatik berrehun miliun peseta. Yakina da Nafarroa dela Espainako departamendu aberatsenetarik.\nSan Fermin-eko besta famatuak hurbil ditugu. Berrogoi eguneko buru sartuak izanen gira zalapartan. Aurthen urthe guziz bezala baditugu bost courses de taureaux toreador hoberenekin. Gazteriak badu nun yostatu eta sakelaren husteko eztu lan handirik egin behar.\nLarreko adixkidia Madrid-erat yuanik, ene luma dorpia hartu dut haren orde Eskualdunaren irakurtzaler helarazteko hemengo berriak.


TKEko klubek entrenamendu kolektiboak hasiko dituzte - Noticias de Gipuzkoa\nTKEko klubek entrenamendu kolektiboak hasiko dituzte\nArrauna Testak pasa ondoren, klubek taldekako saioak egiteko baimena dute\n– m. tolosa 29.05.2020 | 00:12\nOrioko trainerua, pasa den denboraldian entrenatzen. Ruben Plaza\nOrioko trainerua, pasa den denboraldian entrenatzen.\nDonostia – Arrauna ere egokitu da COVID-19ren pandemiak eragindako egoera berrira. Bi hilabete luze jardun dute arraunlariek etxean banakako entrenamenduak eginaz, ergometroak eta beste zenbait materialekin lagunduta. Hemendik aurrera Eusko Label Ligako taldeek badute baimena taldekako entrenamenduekin hasteko; traineruak uretara sartzeko ekainaren 8ra arte itxaron beharko dute, ordea.\nAste honetan, zenbait tripulaziok, esate baterako Hondarribiko gizonezkoek zein emakumezkoek, testak egin dituzte arraunlariak koronabirusarekin kutsatuta dauden edota gaixotasun hori pairatu duten jakiteko. Beste zenbaitek, Oriok adibidez, bihar pasako dituzte serologia probak, eta zuzenean hasiko dira taldekako entrenamenduak. Beraz, TKEko klubak aste honetan hasiko dira taldeko saioak.\nGogoan izan behar da bihar bertan egingo dela TKEren batzarra, eta okerrik ezean, hantxe finkatuko da aurtengo denboraldiko egutegia.\nTartean, Coruñako bandera ere jokatuko da, bertan behera geratu dena Galiziako Traineru Ligako bandera baita.\nOrio Arraun Elkartearen kasuan, larunbatean saio bikoitza izango dute. Lehenik eta behin, 85 test serologiko egingo ditu klubak 8.00etatik 9.30era. "Proba egingo dutenen artean, uda honetan harreman estua izango duten guztiak egongo dira: Orioko senior mailako hiru ontzietako arraunlariak, laguntzaileak eta zuzendari-tza taldeko kide guztiak. Denei egingo zaizkie azterketa serologikoak segurtasuna eta osasun arauak bermatzeko", adierazi dute oriotarrek ohar batean.\nEta, jarraian, taldean entrenatzen hasiko dira: "Behin serologia-probak amaitutakoan, 9.30etik eguerdira bitartean, taldekako lehen entrenamendua egingo dute arraunlariek. Lehen saio honetan osasun-krisi honen egoerara egokitutako ariketak egingo dituzte".\nBeste taldeak ere lanean ari dira egun hauetan maila on batera iristeko.\nSalvagno, zigorrik gabe Bestalde, Oriok jakinarazi du Leandro Salvagno arraunlaria Munduko Arraun Federazioak ez zuela azkenean zigortu bere herrialdeko tripulazioko kide batek dopingen aurkako kontrol batean positibo eman zuelakoan. "Iaz urrezko domina lortu zuen lauko banku mugikorrean Panamerikar Jokoetan Uruguairen izenean. Ondoren, domina kendu zieten arraunlarietako baten ustezko positiboa eman zuelako. Auzia aste honetan argitu da. Akats administratibo bat medio, Federazioak arraunlaria ez zigortzea erabaki du", iragarri zuen atzo Orioko klubak.\n'Sombra' de COVID-19 en el Barça.\nEuskadi registra dos muertes y cuatro nuevos positivos.\nTercer día consecutivo en Gipuzkoa sin positivos por coronavirus.


Abuztuaren 17an egingo dute Aste Nagusiko gaueko manifestazio feminista : Irutxuloko Hitza\nGaueko manifestazioa, Santa Maria elizaren aurrean. (Argazkia Donostiako Piratak)\nAste Nagusiko lehen egunean egin ohi du mugimendu feministak eraso sexistarik gabeko jaiak aldarrikatzeko gaueko manifestazioa. Aurten, aldiz, jaietako azken larunbaterako deitu dute manifestaziora, hilaren 17rako, hain zuzen. Bosgarren urtez, “gauak eta kaleak emakumeenak* ere” badirela aldarrikatuko dute, eta martxa Zuloaga plazatik irtengo da, 23:45ean.\nAntolatzaileek beltzez eta estalita joateko deia egin dute, eta mobilizazioan zehar grabatuak ez izateko eskaera zabaldu dute. “Ez dugu grabatuak izan nahi”, adierazi dute kartelean. Halaber, gogorarazi dute manifestazioko lehen lerroa “trans, bollera eta emakumeentzat*” izango dela.


Lazkaoko udal zerga eta tasentzat, laguntzak . Noticias de Navarra\nLazkaoko udal zerga eta tasentzat, laguntzak\nEskaerak Udaletxeko Gizarte zerbitzuetako departamentuan eskatu daitezke otsailaren 1a arte\nlazkao- Lazkaoko Udalak 2017ko ohiko etxebizitzako ura, estolderi, zabor eta hiri lurren ondasun higiezinen gaineko zerga tasengatik ordaindutakoa berreskuratzeko laguntzak emango ditu aurtengo urtean. Eskaera egiteko epea dagoeneko zabalik dago eta laguntzako horiek eskuratzeko paperak entregatzeko azken eguna otsailaren 1ean izango da.\nOhiko legez, bost kide edo bost kidetik gorako familiek 100%aren hobaria jasotzeko aukera izango dute, baldin eta familia horretako diru sarrera urtean 35.000 euro baino gehiago ez bada. Urteko diru sarrera 45.000 baino baxuagoa bada, berriz, hobaria %50ekoa izango da. Hiru edo lau kideetako familietan, bestalde, 21 urtetik gorakoa kide bakarra denean, familiak beste kide bat gehiago izango balu bezala kontatuko da.\nEskaerak Udaletxeko Gizarte Zerbitzuetako departamentuan egin beharko dira. Entregatu beharreko dokumentuen artean egon beharko dira eskatzailearen eta elkarrekin bizi diren pertsonen unitateko gainerako partaideen NAN fotokopia, elkarrekin bizi direnen unitatea osa-tzen duten partaide guztiek jasotako hileko diru-sarrera gabiren ziurtagiriak, aurreko urteko zerga eta tasen ordainagiriak, ondareari buruzko aitorpen zinegina eta eskatzaileari eraikineko fakturan dagokion kontsumo zatiaren agiria. Hala ere, eska-era egiterako orduan Lazkaoko Udaleko langileek behar den informazioa helaraziko dute dokumentu guztiak behar bezala entregatu ahal izateko. - M.A.


Bordele-Euskampus Nazioarteko Bikaintasunerako Euroeskualdeko Campusa 2011. urtean sortu zen, Universidad del País Vasco/Euskal Herriko Unibertsitatearen eta Bordeleko Unibertsitatearen arteko aliantza estrategiko gisa, unibertsitate horien Euskampus eta IdEx-Bordeaux bikaintasun ekimenen testuinguruan.\nEuroeskualdeko Campusaren egiteko nagusia da goi mailako hezkuntza, ikerketa eta berrikuntzarako espazio bat eraikitzea, bi unibertsitateen bazkide estrategikoekin batera.\n2018ko Euskampus Bordeaux Eguna, Donostia-San Sebastián\nBordele-Bilbo ardatzean errotuta, haren xedea da nazioarteko lankidetzarako mundu mailako erreferentzia eredu bihurtzea, gai izango dena:\nGoi mailako hezkuntzaren arloan irakaskuntza-ikaskuntza-prestakuntza ingurune erakargarri bat eratzeko, enplegagarritasuna maila globalean bultzatuko duena;\nEuropan ikerketa espazio lider bat ezartzeko, ikerketa eta garapen egituretan eta dinamiketan sinergiak sortuko dituena;\nBalio erantsi handiko ekosistemak bultzatzeko, Euskadik, Akitania Berriak eta Nafarroak eratutako Euroeskualdearen berrikuntzarako, gizarte erakunde, administrazio publiko eta herritarren elkarteekin batera.\nHaren helburuak lau arlotan egituratzen dira:\n1. Hezkuntza eta enplegagarritasuna\nLanera bideratuta dagoen eta nazioarteko ikuspegitik ikasleentzat erakargarria den eskaintza akademikoa areagotzea, bi unibertsitateen arteko mugikortasuna areagotuz, titulu bikoitzak garatuz, nazioarteko masterrak antolatuz, etab.\n2. Ikerketa eta berrikuntza\nEuropan erreferente izango den ikerketa eremu bat konfiguratzea, ikerketa eta garapen egituretan eta dinamiketan sinergiak sortzen lagunduz, mugaz gaindiko lankidetza laborategiak bultzatuz, doktoregoen baterako tutoretzak eginez, ikerketa proiektuak garatuz, etab.\n3. Lurralde konpromisoa\nEspezializazio adimenduneko estrategiak indartzea, eskualdeko ekosistemen sustapenetik abiatuta.\n4. Nazioarteko hedakuntza\nBi unibertsitateen nazioarteko hedakuntza areagotzea, eta proiektuetan batera parte hartzea, lagungarriak baldin badira Europa 2020 estrategiaren barruan Europako Ardatz Atlantikoa indartzeko, Knowledge Innovation Communities-ak sortzeko, etab.


SPRIk zibersegurtasunari buruzko lantalde bat koordinatuko du Madrilen - SPRI\nSPRIk zibersegurtasunari buruzko lantalde bat koordinatuko du Madrilen\nEuskadiko Zibersegurtasun Zentroko zuzendari Javier Diéguezek hizlari berezi bezala parte hartuko du ekimen hori martxan jartzeko ekitaldian.\nCristina Oyónek, SPRI Taldeko ekimen estrategikoen arduradunak, koordinatuko du Cotec Fundazioak abiarazitako ingurune ziberseguruetako datu irekiei buruzko lantalde berria. Euskadiko Zibersegurtasun Zentroko (Basque Cybersecurity Centre) zuzendari Javier Diéguez izango da topaketa horretako gonbidatu berezia. Cotec Fundazioa irabazi asmorik gabeko antolakunde pribatu bat da, zeinaren helburua baita berrikuntza sustatzea garapen ekonomikorako eta sozialerako motor gisa. Cotec Fundazioak 90 kide inguru ditu, batzuk enpresa pribatuak eta beste batzuk eskualde mailako nahiz tokiko administrazioak.\nZibersegurtasunari buruzko lantalde berriak irailaren 25ean egingo du bere lehen bilera Madrilen. Guztira hogeita bost erakunde eta enpresa bilduko dira, besteak beste, hauek: BBVA, Indra, PricewaterhouseCoopers, Tecnalia, SPRI Taldea, Andaluziako Enplegu Saila eta Enpresa Lehiakortasunerako Institutu Valentziarra.\nEkimen horren helburua da testuinguruko azterketa bat egitea ikusteko nolako garrantzia duten datu irekiek, zer lotura duten zibersegurtasunarekin eta zeinen garrantzitsua den sektore pribatua datuen irekieran inplikaraztea. Topaketaren asmoa da baita ere hizkuntza komun bat sortzea taldeko kide guztientzat, lan-perimetro bat zedarritzea eta aurrea hartzea sortu litezkeen zailtasunei (araudiak, legeak, kultura arloko hesiak, koordinazio arazoak, e.a.). Taldekideek diote oraingoz galderak gehiago direla erantzunak baino, eta horregatik, talde berri honen bokazioa dela esploratzaile izatea batez ere.\nCristina Oyónek, SPRI Taldeko Ekimen Estrategikoen arduradunak, hitzaldi bat emango du bileran, lantaldearen helburuak aurkezteko. Horrez gain, Euskadiko Zibersegurtasun Zentroko zuzendari Javier Diéguez izango da bi hizlari gonbidatuetako bat, zeinak hizpide hartuko baititu gai honen egungo egoera eta zenbait alderdi kritiko.\nSaioa bukatzeko, bertaratuek mahai-inguru bat egingo dute, ondorioak irakurriko dira eta eman beharreko hurrengo urratsak zehaztuko dira.


Harrera feminista egin diote Munillari Arrateko santutegian | NAIZplus | NAIZPLUS\nHarrera feminista egin diote Munillari Arrateko santutegian\nEkintza feminista baten jomuga izan da Donostiako gotzain Jose Ignacio Munilla, Carmelita Samaritanen komentu berriari harrera egiten zion bitartean.\nNAIZ+|2018/09/17 08:36 Eguneratua:\n«Munilla, deabrua zure bila» eta «gora borroka feminista!» moduko oihuak entzun ziren atzo goizean Arrateko santutegian, Jose Ignacio Munilla Donostiako gotzainaren etorrerarekin bat.\nCarmelita Samaritanei ongi etorria egitera hurbildu zen Munilla Arratera. Moja talde hori Krabelin hotela zegoen eraikinean egongo da aurrerantzean, Donostiako gotzaitegiarena den jabetza komentu bihurtu ostean.\nKomentu atarian, baina, Eibarko Nalua talde feministako kideekin egin zuen baina topo Munillak. Maskarak aurpegian eta bularrak bistan, borroka feminista goraipatu zuten ekintzaileek elizgizonaren aurrean. Hamar bat emakumeek, pankarta eskuan, komentu sarreraino lagundu zuten gotzaina eta haren ondoan zegoen monja.\nEkintza bideo bidez zabaldu du Nalua talde feministak berak bere Twitter kontuan.\nMartxoaren 8an mugimendu feministak antolatutako mundu mailako plantoaren aurrean, feminismoaren kontrako adierazpen polemikoak egin zituen Donostiako gotzainak. «Abortu librea, lesbianismoa eta bisexualitatea defendatzeagatik, deabruak feminismoan gola sartu duela» iritzi zion. Radio Maria irratian orduan egindako adierazpenetan «feminismo erradikalak emakumea bera eta kausa feminista biktima moduan» dituela salatu zuen ere.\nAdierazpen horiek protesten jomugan jarri zuten Munilla, eta martxoaren 8an bertan Donostiako Artzain Onaren katedralaren parean gerritik gora biluztu ziren emakume batzuk protestan.


NUP-ek 766 postu eskaintzen ditu 24 kirol-jardueratarako 2017-18 ikasturteko udazkeneko seihilekoan. Noticias de Navarra\nNUP-ek 766 postu eskaintzen ditu 24 kirol-jardueratarako 2017-18 ikasturteko udazkeneko seihilekoan\nUnibertsitateko komunitateko kideek izena emateko epea atzo, irailaren 4an, astelehena, hasi zen, eta kanpokoentzako epea hilaren 12an irekiko da\nNUP - Martes, 5 de Septiembre de 2017 - Actualizado a las 20:49h\nNafarroako Unibertsitate Publikoak (NUP), Kultura eta Kiroletako Unitatearen bitartez, 2017-2018 ikasturte berri honetako udazkeneko seihilekorako 766 postu eskaintzen ditu 24 kirol-jardueratan, eta horietako zenbait lehen aldiz eskaintzen dira.\nIzena emateko epea atzo, irailaren 4an, astelehena, ireki zen Unibertsitateko komunitateko kideentzat, hots, ikasle, AZL (administrazio eta zerbitzuetako langileak), I-I (irakasle eta ikertzaileak) edo ikasle ohientzako A3U programako kideentzat. Unibertsitatetik kanpokoek, berriz, hilaren 12tik aurrera emango dute izena bete gabeko postuak dauzkaten jardueretan. Kirol eskaintzari buruzko informazio osoa, ordutegiak, taldeak, prezioak eta matrikula motak Unibertsitatearen web orrialdean daude eskuragarri.\nKirol hauek osatzen dute eskaintza: aerobika, aquacrosstrain, autobabesa, ciclotonic, guztizko entrenamendua, eskalada, frontenisa, mantenu soinketa, hiit, kick boxing, music total training, igeriketa (hasiera eta hobekuntza), igeriketa zuzentzailea, igeriketa sinkronizatua, pilates, spinning, tenisa, triatloia, TRX, boleibola, yoga, english yoga eta zunba. Jardueretako batzuetan, zenbait talde eta ordutegi desberdin antolatu dira, eta bakoitzean 14 eta 35 postu bitarteko eskaintza egongo da.\nBestalde, zabalik da Unibertsitateko komunitateko kideek udazkeneko seihilekorako jardueren lantegiren batean izena emateko epea ere. Eskainitako lantegiak dira abdominalak (emakumezkoentzat eta mistoa), emakumezkoen autobabesa, biodantza, fitness-muskulazioa (teoriko-praktikoa), prebentzio soinketa eta jarrera higienea. Lantegi horiei buruzko informazio osoa, ordutegiak eta prezioak NUPen webgunean daude kontsultatzeko.\nATEAK ZABALTZEKO EGUNA ETA NATURAN EGITEKO JARDUERAK\nUnibertsitatean praktikatu daitezkeen kirolak eta kirol instalazioak ezagutzera emate aldera, Kultura eta Kiroletako Unitateak ateak zabaltzeko egun bat antolatu du irailaren 11 eta 12rako (astelehena eta asteartea), Unibertsitateko komunitateko kideei zuzendua. Jardunaldia arratsaldez egingo da, eta egitarau osoa Unibertsitatearen web orrialdean dago ikusgai.\nBestalde, eta aipatu Unitateak ere antolatzen duen Unibertsitateko kirol eta kultura eskaintzaren barruan, aukera dago jada udazkeneko seihileko honetarako prestatu diren naturan egiteko jardueretan izena emateko: igoera Beriain mendira, jaitsiera baltsa pneumatikoan Irati ibaian zehar, bisitaldia Arantza-Igantziko abentura parkera, edo trial running Ezkaba auzoan. Jarduera horiek Unibertsitateko komunitateko kideei eta kanpokoei zuzenduta daude, eta, kasu horretan ere, eskaintza osoa, ordutegiak eta prezioak Unibertsitatearen webgunean daude kontsultatzeko.


Getxo Jazz jaialdiak Lee Ritenour gitarra-jotzailea hartuko du\nAki Takase piano-jotzaileak eman dio hasiera Getxoko jazzaldiaren 35. edizioari. Uztailaren 5era arte, Branford Marsalis, Chucho Valdes eta Dave Holland musikariak hartuko ditu jaialdiak.\nAbian da ostiral honetatik Getxoko Nazioarteko Jazzaldiaren 35. edizioa. Lehenengo egunean Aki Takase (Biotz Alai plaza, 22:00etan) piano-jotzailea eta bere taldea, New Blues Project, izan dira protagonista nagusiak. Horrezaz gain Ornetillos laukotea jardun da Talde Lehiaketan (Biotz Alai plaza, 21:00etan) eta Quartetto Mínimo Hirugarren Milurtekoa sailean (Algortako Geltokia plaza, 19:00etan).\nGainera, Marmara Marching Band taldeak Metroan jo du, Getxoko Jazaaldiari omenaldia egiteko. Jazzaren trenak Alde Zaharreko Unemuno geltokitik abiatuko da, eta Getxon bukatu du ibilbidea, Algortan eskaini duten zuzenekoarekin.\nUztailaren 5era arte, Branford Marsalis, Chucho Valdes & The Afro-Cuban Messengers, Lee Ritenour eta Dave Holland musikari eta talde handiak izango dira jaialdi honen 35. edizioan. Guztira 20 zuzeneko egongo dira aurten Getxoko jazzaldian, Talde Lehiaketako eta Hirugarren Milurtekoa programako kontzertuak eta jam session emanaldiak gehituta.\nLarunbatean Lee Ritenour izango da Getxon, jazz-fusion estiloan gaur egun dagoen gitarra-jotzaile ospetsuenetako bat. Jazzaldiaren erdialdean, uztailaren 3an, Dave Hollanden boskotearen txanda izango da. Musika latinoa izango da erabateko protagonista uztailaren 4an. Chucho Valdes handia The Afro Cuban Messengers taldearekin izango da da geurean. Azkenik, uztailaren 5ean, Branford Marsalis musikariak amaiera ezin hobea emango dio aurtengo jazzaldiari.\nInformazio gehiago:Eitb: Getxo Jazz jaialdiak Lee Ritenour gitarra-jotzailea hartuko du


Oronozek bi auzo ditu: Mugaire eta Zozaia. Aipatzekoak dira Oronozko hainbat etxe:\nZozaiako jauregia (Zozaia auzoa). XVI. mendekoa, Baztango dorretxerik zaharrenetakoa da. Egiturari erreparatuta, gotorleku eta jauregi arteko eraikina dela erran dezakegu. Zozaiako jaunaren armarria du.\nArretxea jauregia (45. zk.). Jauregia ez zen Nafarroako antzinako nobleziaren leinu-etxea. 1675ean eman zioten leinu-etxe titulua. Baztango nekazari etxaldeen egitura dauka, baserri-arkitekturako xehetasunak eta bertako harri landua ditu.\nGontxea Etxea eraikin berezia da, arkitektura berezia baitu: egitura horizontaleko aurrealde asimetrikoa eta bi isurialdeko teilatua; horietako bat bertzea baino nabarmen luzeagoa. Fatxadako armarria bitxia da, Bertizaranako armen irudia baitu.\nBertizko Jaurerriaren Parke Naturalaren sarrera sarrera herri honetan dago, Mugairiko gasolindegiaren ondoko zubian.\nIruñetik 40 km-ra dago. Herrira heltzeko, N-121-A errepidea hartu behar da, herrirako sarbidea adierazten duen punturaino. Gune horretan errepidea bitan banatzen da, eta horietako bat, N-121-B, Dantxarineraino heltzen da.


Arçay (Cher) - Wikipedia, entziklopedia askea.\nRobert HUCHINS (2014-2020)\n46° 56′ 54″ N, 2° 20′ 25″ E / 46.9483°N,2.3403°E / 46.9483; 2.3403Koordenatuak: 46° 56′ 54″ N, 2° 20′ 25″ E / 46.9483°N,2.3403°E / 46.9483; 2.3403\nArçay (Cher) (Frantzia)\nArçay (Cher) (Cher)\nLapan, Levet, Lissay-Lochy, Saint-Caprais, Sainte-Lunaise, Le Subdray eta Trouy\nArçay Frantziako udalerri bat da, Cher departamenduan dagoena, Centre eskualdean. 2013an 523 biztanle zituen.\n2007an Arçay udalerrian erroldatutako biztanleak 476 ziren. Familiak 175 ziren, horien artean 30 pertsona bakarrekoak ziren (11 bakarrik bizi ziren gizonak eta 19 bakarrik bizi ziren emakumeak), 59 seme-alabarik gabeko familiak ziren, 71 seme-alabak dituzten bikoteak ziren eta 15 seme-alabak dituzten guraso-bakarreko familiak ziren.\n2007an 197 etxebizitza zeuden, 178 familiaren etxebizitza nagusia ziren, 14 bigarren erresidentzia ziren eta 5 hutsik zeuden. 195 etxeak ziren eta 2 apartamentuak ziren. 178 etxebizitza nagusietatik 161 bere jabearen bizilekua ziren, 16 alokairuan okupaturik zeuden eta 2 doan lagata zeuden; 5 etxek bi gela zituzten, 21 etxek hiru zituzten, 55 etxek lau zituzten eta 98 etxek bost zituzten. 145 etxek euren parking plaza propioa zuten azpian. 52 etxetan ibilgailu bat zegoen eta 124 etxetan bat baino gehiago zituzten.\nArçay udalerriko biztanleria-piramidea 2009an .\n2007an lan egiteko adina zuten pertsonak 311 ziren, horien artean 252 aktiboak ziren eta 59 inaktiboak ziren. 252 pertsona aktiboetatik 243 lanean zeuden (129 gizon eta 114 emakume) eta 9 langabezian zeuden (4 gizon eta 5 emakume). 59 pertsona inaktiboetatik 22 erretiraturik zeuden, 20 ikasten zeuden eta 17 "bestelako inaktibo" gisa sailkaturik zeuden.\n2009an Arçay udalerrian 192 unitate fiskal zeuden, 518 pertsonek osaturik. Pertsona bakoitzeko diru-sarrera fiskalaren mediana urteko 19.185 euro zen. \n2007an zeuden 10 komertzioetatik, 1 bestelako produktu industrialen fabrikazioko enpresa zen, 4 eraikuntza enpresak ziren, 1 ibilgailuen saltze eta konpontze enpresa zen, 2 ostalaritza eta jatetxe enpresak ziren, 1 higiezinen enpresa zen eta 1 zerbitzu enpresa zen.\n2009an zeuden norbanakoentzako 7 zerbitzu publikoetatik, 1 margolaria zen, 1 iturgina, 2 argiketariak, 2 jatetxeak eta 1 higiezinen agentzia.\n2000. urtean Arçay udalerrian 12 nekazaritza-ustiategi zeuden.\nSainte-Lunaise (3,2 km)\nSaint-Caprais (4,2 km)\nLapan (4,2 km)\nLunery (5,6 km)\nLissay-Lochy (5,6 km)\nLevet (5,8 km)\nMultimedia: Arçay (Cher)\nOrriaren azken aldaketa: 1 iraila 2020, 07:09.


Omenaldi eta kolaborazino ugari Revolta Permanent taldearen lan barrian - bizkaie.biz\nDabi Piedra\t2019-11-05 13:19 Musikea\nEuren ibilbideko laugarren diskoa da Lobotomiak.\nRevolta Permanent boskotea, diskoa aurkeztu eta gero, Bilbon | Ikusi handiago | Argazki originala\n2014an sortu zan Revolta Permanent, eta bost urteko tartean garapen nabarmena izan dau taldeak. Batetik, euren hasierako estiloari eutsita, doinu barriak sartu ditue, eta bide barriak bilatu. Bestetik, taldekide barria be badabe orain, Guille Peña, bateriaren arduraduna. Aurreko hiru diskoetan, bateria barik ibili dira bizkaitarrak. Aitor Abio, Iker Villa, Iker Aginaga eta Mikel Becerra dira beste taldekideak.\nLobotomiak diskoa (Baga-Biga) garapen horren erakusgarri bikaina da, hamaika kantutan zehar danetariko eraginak, kolaboratzaileak eta omenaldiak tartekatzen ditualako. Ez da erraza euren estiloa definidutea, Aitor Abio taldekideak onartu dauenez, elektronikearen inguruan dabiz, baina rap, rock industrial eta pasarte melodikoei lekua eginaz. Revolta Permanenten diskorik gogorrena eta, era berean, melodikoena da, Abioren arabera. Lan biribila begitantzen jako.\nTaldeko kideak eta diskoetxeko Ritxi Aizpuru, diskoa aurkezteko agerraldian\nKolaboratzaileen artean, bi nabarmendu ditue, diskoari emon deutsien norabideagaitik. Garrasi abestian, Maria Redondo izan da protagonistea, berak idatzi eta kantau dau. Adikzio berri bat, ostera, Aritz Mendiolaren ikutuagaz dator. Aitatzekoa da, ganera, diskoaren azken piezea, 3,1416, Pi.L.T-ren Hil da jainkoa-ren moldaketa berezia dala. 1990eko hamarkadako talde horren eragina nabarmena da Revolta Permanenten ibilbidean (Aitor Abio bertako kide izan zan). Ganera, lan honetako hamaika kantuak omenaldiz beteta dagozala zehaztu dau Abiok.\nRedondo eta Mendiolagaz batera, Nora Abiok be kolaborau dau ahotsetan. Berbak Iker Villak eta Iker Aginagak idatzi ditue, Garrasiak-ekoak izan ezik, eta nahasketak Asier Zubelzu eta Aitor Abioren ardurea izan dira. Daniel Hernandezek diseinau dau diskoaren azala.\nIzenburua bat dator diskoaren edukiagaz, melodiko zein gogor, abesti guztietan egiten dalako otzantasuna alboratu eta iraultzara joteko deia. Lobotomia hasieratik agertu jakun kontzeptua da, antxinako medikuntzan erabilten zan arren, gaur egun be zelanbaiteko lobotomiak egiten dira, azaldu dau Iker Aginaga abeslariak. Persona batek dan modukoa izateari uko egin dagion, erreminta asko dagoz. Diskoko bigarren abestiak be Lobotomia izenburua dauka, eta erruduntasunak eragindako otzantasunaren kontrako beste aldarri garbi bat da R izenekoa.\nBideoklipa be grabau dabe, R kantuan oinarrituta (ikusi hemen). Karmele Larrinaga eta Aitor Bildosola aktoreak agiri dira bideoan. Barakaldoko Munoa Jauregian grabau dabe, Iker Villaren zuzendaritzapean.\nVillaren ustez, zuzenean joteko disko egokia da Lobotomiak. Laster hasiko da Revolta Permanent disko barria aurkezteko kontzertuak joten. Egutegia zehaztu barik daukien arren, lehenengo kontzertua zemendiaren 30ean izango da, Errenterian. Durangoko Azokan be joko dabela aurreratu dabe.


Azken hamarkadetan, baraularienganako interesa biziki urritu da. Lehenago negozio ona izaten zen gisa honetako agerraldi handiak antolatzea, aparteko ikuskizun hakar gisa, baina gaur, aldiz, hori erabat ezinezkoa da. Bestelako garaiak ziren haiek. Orduan hiri osoa baraulariaz arduratzen zen; barau-egun berri bakoitzean haien interesa handituz zihoan; guztiek ikusi nahi zuten hura, egunean behin bederen; baraualdiko azkenetan, bazen baraulariaren kaiola txikiaren aurrean egun osoak ematen zituenik ere; baziren, gainera, gaueko agerraldiak ere, horien zirrara suzko zuziez areagotuz; eguraldi oneko egunetan kaiola aire zabalera ateratzen zen, eta orduan baraularia, haurrei erakusten zieten batik bat. Nagusientzat hura txantxa bat besterik ez zen izaten, eta hartan ia-ia modaz esku hartzen zuten; baina haurrek, badaezpada ere eskutik zuhurki lotuta, harriturik eta aho zabalik miresten zuten gizon zurbil hura, elastiko ilunekoa, saihets irtenduna, jarlekua gaitzetsiz, zoruan hedaturiko lastoaren gainean zetzana, eta, batzuetan, kortesiaz agur egiten edo, irribarre bortxatuaz, egiten zitzaizkion galderak erantzuten zituena, edo, agian, burdinen artean beso bat, haren argaltasunaz oharterazteko, ateratzen zuena, ondoren bere barruaren baitara berriz murgiltzeko, inortaz eta ezertaz arduratu gabe, ez eta erlojuaren ibiliaz ere, harentzat hain garrantzizkoa izanik, eta haren kaiolan ageri zen altzari-ale bakarra. Orduan bere aurreko ezerezari begira gelditzen zen, begiak ertirekirik, eta oso noizik behinean edalontzi ñimiño batetik ur-zurrutatxo bat edaten zuen, ezpainak bustitzeko.\nEtengabe berriztatzen ari ziren ikusleez gainera, bazeuden han jagole iraunkorrak ere, jendeak izendatuak (halakoak, eta hori hagitz kuriosoa da, harakinak izaten ziren); beti hiruk egon behar zuten aldi berean, eta haien misioa baraularia gau eta egun zaintzea zen, nola edo halako era ezkuturen batez elikagairik jan ez zezan. Baina hori formalitate hutsa besterik ez zen, jendetzaren lasaitasunerako jarria, horretan adituek txit ongi baitzekiten baraulariak, baraualdi osoan, inola ere, ez eta indarrean ere, ez zukeela janari-apurrik txikiena ere hartuko; hori bere lanbidearen ohoreak galerazten zion eta. Egia esan, jagole guztiak ez ziren hori ulertzeko gai; gaueko jagole-talde batzuek maiz beren zaintzaldia oso azaletik egiten zuten, edozein txokotan berariaz bildu eta han karta-jokoan buru-belarri aritzen ziren, baraulariari atsedenalditxo bat eskaintzeko asmo nabariaz, tarte horretan, haien ustez, batek jakin nondik, janari ezkuturen bat atera ahal zezakeelarik. Ezerk ez zuen baraularia gehiago mintzen halako jagoleek baino; nahigabetu egiten zuten; baraua itzel zailtzen zioten. Batzuetan, bere ahulaldia gainditu eta jagotaldi hark zirauen denbora osoa kantatzen ematen zuen, arnasa zuen artean, jende haiei beren susmoak zein bidegabeak ziren erakusteko. Baina deus gutxi balio zion horrek, orduan haren trebetasuna miresten zutelako, kantatzen zuen artean jaten ere uzten ziona.\nAskoz gurago zituen berak barroteei atxekirik egoten ziren jagoleak, aretoaren argitasun uherrari gutxi iritzirik, enpresariak hartzeko uzten zizkien eskuargi elektrikoen izpiak jaurtikitzen zizkiotenak. Argi biziak ez zion enbarazurik egiten; eskuarki ez zen inoiz loakartzen, baina beti gera zitekeen pixka bat erdi lo, edonolako argiaz, edozein ordutan eta aretoa jendetza zaratasuaz beterik zegoenean ere bai. Horrelako jagoleekin beti egoten zen gaua beilan pasatzeko gertu; haiekin txantxetan aritzeko prest, bere arlote-bizitzako pasadizoak kontatzeko, eta, ordainez, haienak ere entzuteko, itzarrik irauteko besterik ez, kaiolan ez zuela jatekorik bat ere berriro erakusteko, eta gosea jasaten zuela haietako inork ezin legikeen bezala. Baina zoriontsuenik, goizaldean sentitzen zen, bere kontura jagoleei gosari ugaria zerbitzatzen zitzaienean, gauean beila lanpetua iragandako gizon sendoen jateko gogoarekin hartara abiatzen zirelarik. Egia da bazirela jende batzuk gosari horretan jagoleei egindako eskupeko trauskila ikusi nahi zutenak, baina edonola ere hori egiten segitzen zen, eta gaueko jagotaldia, gosaririk gabe, beren gain hartu nahi izan ote zuten galdetzen batzitzaien, ez zioten heroni ukorik egiten, baina beti ere beren susmoak gordetzen zituzten.\nBaina beroriek barau egiteari berez zetxezkion susmoak ziren. Inor ez zegoen, haraulariaren ondoan jagole gisa, egunak eta gauak, etengabeki emateko egoeran; hortaz, inork ezin jakin zezakeen, bere esperientzia propioaz, etenik eta hutsik egin gabe, egiazki barau egin zuen ala ez; hori baraulariak baino ezin zekikeen, bera baino ezin izan baitzitekeen, aldi herean, bere gosearen ikusle erabat asebetea izan. Nahiz eta, beste arrazoi bategatik, guztiz aserik inoiz egon ez. Beharbada, ez zen baraua haren argaltasunaren ekarle, batzuei, beren penarako, hura ikustea ezin sufrituz, agerraldietara agertzea ezinezkoa egiten zitzaiena; aldiz, haren mehartasun eskeletikoa bere buruarekiko kontenturik ezetik zetorkiokeen. Berak besterik ez zekien —berak bakarrik, eta bere aldeko beste inork ere ez— zein lanbide erraza zuen. Izan, munduko gauzarik errazena zen. Egia da, noski, ez zuela hura ezkutatzen, baina ez zioten sinesten; kasurik onenean, apaltzat hartzen zuten, baina, oro har, propagandazale edo itxurati zital irizten zioten, eta berarentzat baraua erraza zen hura erraza bihurtzeko era zuelako, eta bazuen, gainera, hori nola edo hala iradokitzeko kopeta. Hori guztiori jasan beharra zuen, eta, urteak joan eta urteak etorri, jadanik horretara ekandua zen; baina, bere barruan, kontenturik-ez horrek alha zion eta, bere barauaren bukaeran behin ere —bidezkoa da berau aitor dakion— ez zuen kaiola bere gogoz utzi.\nEnpresariak berrogei egun jarri zuen barau egiteko gehienezko epetzat, eta hortik aurrera ez zion barau egiten uzten, ez eta lehen mailako hiriburuetan ere. Eta ez zuen horretarako arrazoi onik falta. Esperientziak erakutsi zionez, berrogei egunetan, interesa hartara bil zezaketen era guztietako iragarkiez baliatuz, agian herri baten jakinmina zirika zitekeen; baina epe hori behin gainditu eta gero, jendeak ez zuen jada bisitatu nahi, eta gosearen artistak zuen sinesgarritasuna gutxitu egiten zen. Puntu honetan, ordea, hirien eta nazioen arauera, ezberdintasun txikiak soma zitezkeen; baina, oro har, berrogei egun horiek ziren egin zitekeen baraualdi luzeena. Hori dela eta, berrogeigarren egunean irekitzen zen kaiolaren atea, lore-katea batez apaindua; jendetza entusiasmatuak anfiteatroa betetzen zuen; banda militar baten akordeak jotzen ziren, bi mediku kaiolara sartzen ziren baraularia zientzi normen arauera aztertzeko, eta ondorioa, megafono baten bidez, aretokoei jakinerazten zitzaien; azkenik, damatxo bi, zoriontsu, zozketaz zeregin hura betetzeko hautatuak izan zirelako, kaiolara heldu eta baraularia handik ateratzen saiatzen ziren, maila bi jaitsierazi eta mahaitxo batetara eramaten zuten, haren gainean gaixo-bazkaritxo bat, ardura bereziaz aukeratua, zerbitzaturik baitzegoen. Eta une horretan baraularia beti aurka agertzen zen.\nEgia da harengana, laguntzeko prest, makurtzen ziren damatxoek luzatzen zizkieten eskuetan bere beso hezurtsuak gogoz jartzen zituela, baina berak ez zuen handik altxatu nahi. Zergatik baraua orduan eten, berrogeigarren egunean? Oraindik denbora gehiago jasan zezakeen, denbora mugagabea; zergatik orduantxe bukatu behar, barauaren hoberenean zegoenean? Zergatik barau egiten segitzeko gloria kendu behar zioten? Eta ez, soilki, denbora guztietako baraularirik handiena izatekoa, hori, seguraski, bazen eta, bere burua sinestezineraino gainditzekoa baizik, barau egiteko bere ahalmenean ez baitzuen bat ere mugarik sentitzen. Zergatik zuen hain pazientzia urria berarekin jende hark, bera miresteko itxura egiten zuenak? Barau egiten oraindik iraun ahal bazuen, zergatik ez zioten hori egiten utzi nahi? Gainera, nekaturik zegoen; lasto gainean etzanik oso gogoz egoten zen, eta orain bere luzera osoan zutik jarri behar zuen, eta janarira hurbildu. Horretan pentsatze hutsak goragalea ematen zion, hori damenganako errespetuagatik, nekez baina, ezkutatu arren. Eta bista altxatu egiten zuen, andereñoen begiak ikusteko, itxuraz hain atseginak, baina egiatan hain krudelak, eta ondoren bere lepo ahularen gainean burua higitzen zuen ezezka, pisutsu, berunezkoa balitz bezala. Baina orduan betikoa gertatzen zen; enpresaria ixilik hurbiltzen zitzaion —musika harekin hitz egiterik ez zegoen eta—, besoak baraulariaren gainean altxatu, zerua haren lana lastoaren gainean ikustera inbitatzen balu bezala, martiri urrikalgarri harena, baraularia, bestaldetik, izan horixe baitzen, oso bestelako zentzuaz bazen ere; baraulariari gerriko mehetik oratzen zion, hori egitean ardura berezia izanez, eskuartean zerabilena beira bezain hauskorra zela sinesterazi nahi balu bezala; eta, ezkutuki astinalditxo bat eginda, horrekin baraulariar hankak eta enborra alde batetik bestera erremediogabeki zihoazkiola, hura damei ematen zien, bitartean erabat zurbilik geldituei.\nBaraulariak den-dena pairatzen zuen: burua bularraren gainean erortzen zitzaion, biraka balebilkio eta, nola ez zekiela, jarrera hartan geratu balitz bezala; gorputza hutsik bezala zuen; zangoek, zutik egoteko ahaleginean, belaunak elkarri lotzen zituzten; eta haatik zorua ari ziren azterka, hura benetakoa ez zelakoan edo, azpian egiazkoaren bila balebiltza bezala; eta gorputzaren pisu osoa, edonola ere oso arina, dama haietako baten gainean erortzen zen, eta horrek, laguntza bila, arnasa etenaz —ez zukeen sekula pentsatuko ohorezko misio hura honelakoa izan zitekeenik— lepoa ahalik eta gehien luzatzen zuen baraulariaren ukipenetik aurpegia bederen libratzeko. Baina horixe ere lortzen ez zuenez gero, eta bere laguna, bera baino zorionekoagoa, laguntzera ez zetorkionez, eta bereen artean, dardarka, baraulariaren eskuaren hezur azautoa hartu besterik egiten ez zuela eta, eramalea, aretoko guztien irri-algaren barre artean, negarrez hasten zen eta morroi batek, askoz lehenagotik horretarako prest zegoenak, askatu behar zuen zama hartatik.\nGero bazkaria zetorren, eta orduan enpresariak, kaiolatik aterearen erdiloan, loarena baino larridura-antz handiagoarekin, zerbait irensterazten zion, elkarrizketa umoretsuarekin batera, horrela ikusleen ardura baraulariaren egoera hartatik urruntzeko. Ondoren publikoari zuzenduriko brindisa zetorren, enpresariak hura baraulariak esana zelako itxura eginez; orkestrak hura guztia tronpeta hots handiz azpirnarratzen zuen, publikoa bazihoan, eta ikusirikoaz ez zen inor deskontentuz gelditzen; inor ez, baraularia, gosearen artista, izan ezik; inor ere ez, bera salbu.\nHorrela urte askotan bizi izan zen, aldizkako atsedenaldiek etenda, munduak errespetatua, itxurazko distira-egoeran; baina halere, ia beti humore malenkoniatsuaz egoten zen, gero eta nabarmenagoaz, inork ez baitzekien bera seriotan hartzen. Zerekin, gainera, kontsola zezaketen? Zer gehiago nahi ukan zezakeen? Eta inoiz gupidatsuren bat urrikaltzera agertzen bazen, eta haren tristura, seguraski, gosetik zetorkiola ulerterazi nahi bazion, gerta zitekeen, baraua oso aitzineraturik baldin bazegoen, batik bat, baraulariak haserre-leherketa batez erantzutea, eta orduan, guztien ikara artean, basapiztia baten antzera kaiolaren burdinei eragiten hasten zen. Baina, holakoetarako, enpresariak gaztigua zuen, eta atsegin zuen hura erabiltzea. Bilduriko publikoaren aurrean baraularia desenkusatu egiten zuen; eta eransten zuen goseak sorteraziriko haserrekortasunak ez beste, ongi jandako gizakiengan ezin ulertuzko haserrekortasunak alegia, desenkusa zezakeela baraulariaren portaera. Ondoren, gai horri ukituz, hobeki azaltzeko, baraulariaren baiezpenaz ere hitz egiten zuen, hots, barau egiten ematen zuen denbora baino luzaroago egin zezakeela barautan; baiezpen horretan argiro nabari ziren goranahi noblea, borondate ona, eta buru-ahanztea goraipatzen zituen; baina berehala hori behera botatzen ahalegintzen zen, aldi berean saltzen ziren argazki batzuk erakutsi hutsez, erretratuan baraularia ohean ageri baitzen, ia ahidurak hilik, berrogei egunetako barauaren buruan. Hori guztiori baraulariak oso ongi zekien, baina gero eta jasangaitzago zeritzon egia desitxuratzeko era haserregarri horri. Han kausatzat aurkezten zena baraua goizegi amaitzearen ondorioa besterik ez baitzen! Ezinezkoa zen ezinulertu haren aurka borrokatzea, ezinulertuen mundu haren aurka. Fede onez beterik, barroteetatik enpresariaren hizketa irrikaz entzuten zuen; baina argazkiak agertzean, barroteetatik eskuak askatu eta, negar-zizpuruka, lasto-gainera arduragabeki etzaten zen beti. Publikoa, jadanik lasaiturik, berriz ere kaiolara hurbil zitekeen, bere gogara ikusmiratzeko.\nUrte batzuk geroago, holako pasadizoen lekukoak horiez berriro gogoratzen baziren, berentzat ere ulertezinak bihurtuak zirela konturatzen ziren. Izan ere, bitartean, aldaketa sonatua gertatua zen; ia bat-batean etorri zen; horretan arrazoi sakonak egon behar ziren; baina nork haiek aurki? Kontua da, halako egun batez, gosearen artista hain mimatu hura jendetza ongipasazaleak abandonaturik ikusi zen, beste ikuskizun batzuk nahiago zituen eta. Enpresariak harekin berriz ere Europa erdia ibili zuen, ea nonbait lehenagoko interes hura oraino aurki ote zezaketen. Dena alferrik baina: itun baten ondorioz izan balitz bezala, aldi berean, toki guztietan, gosearen ikuskizunerako higuina sortua zen. Noski, egia esan, fenomeno hau ezin gerta zitekeen horrela, behingoan, eta pentsakor eta tristaturik, oraingoan gauza asko gogoratzen zituzten, arrakastaren horditasunaren garaian behar adina kontsideratu ez zituztenak, merezi bezala kasu egin gabeko aieruak. Baina orain beranduegi zen haren aurka ezer egiten saiatzeko. Egia da, zalantzarik gabe noizbait baraularien garaia berriro agertuko zela, baina oraino bizi zirenentzat hori ez zen kontsolagarria. Zer egin zezakeen, bada, baraulariak? Jendetzak txalotua izandakoa ezin ager zitekeen herrisketako ferietako txosnetan; eta beste lanbiderik hartzeko, baraularia, zaharregia ez eze, goseaz fanatikoki maitemindurik zegoen. Beraz, enpresariari, karrera paregabe haren kide zenari, agur esan eta zirku handi batera jo zuen, han kontrata zezaten, kontratuaren baldintzak arakatu ere egin gabe.\nZirku handi batek, bere gizon, animalia eta aparatu multzo amaigabearekin, elkar ordezkatzen eta batzuek besteak osatzen dituztenez, edonoiz edozein artista enplega dezake, baraulari bat izan arren, beronen pretentsioak apalak baldin badira, jakina. Gainera, kasu berezi honetan, kontratatzen zena ez zen baraularia bera, haren aspaldiko izen sonatua baizik; eta haren Artearen banakotasuna kontutan izanik, ezin esan zitekeen, adina goratzean ahalmena beheratuz doanez gero, artista helduak, jadanik bere boterearen gailurrean ez dagoenak, zirkuko lanpostu lasai batean bere burua babestu nahi zuela; aitzitik, baraulariak zioenez, eta hura erabat sinesgarria zen, orduan lehen bezalaxe barau egin zezakeen, eta seguratu ere egiten zuen, bere borondatea egiten uzten bazioten, berehalakoan prometatu ziotena berau, hura mundua mirespen zuzenaz hete beharko zuen garaia izanen zela; baiezpen horrek lanbide hartako jendeei irribarre eragiten zien, garaien izpiritua ezagutzen baitzuten, eta baraulariak, bere entusiasmoan hori ahantzia zuen.\nBaina, bere kautan, baraularia zirkunstantziez ohartu eta eragozpenik gabe ontzat eman zuen bere kaiola agerlekuaren erdian ez jartzea, ikuskizun nabarmentzat, baizik eta kanpoan uztea, ikuiluen ondoan, toki hartatik, bestalde, jende asko iragaten baitzen. Kaiola kartel handi batzuek, kolore bizikoek, inguratzen zuten eta hango mireskizuna iragartzen zuten. Ikuskariaren etenaldietan, jendetza ikuiluetara animaliak ikustera joaten zenean, ia noraezekoa zuten baraulariaren aurretik pasatzea eta bertan une batez gelditzea; beharbada, haren ondoan luzaroago egon zitezkeen, atzean korridore hestutik zetozenen bultzadek behaldi luzeagoa ezinezko egin ez balute, ikuilu interesgarri haietarako bidean geraldi hura zergatik egiten zen ulertzen ez zutelako.\nHori zela eta, baraularia bisitordu haren beldur izaten zen, eta bestaldetik, irrikaz nahi zuen hura, berebiziko helburutzat. Lehen garaietan etenaldiaren uneari itxaroteko ia-ia pazientziarik ere ez zuen izaten; handik hedatzen eta beragana etortzen zen jendetza hura suhartasunaz ikusia zuen, berehala hauxe onartu behar zuen arte —norbere burua engainatzeko borondate setatiena eta ia kontzientea bera ere ez zen esperientzia hartatik salbatzen—, lagun haietako gehienek, salbuespenik gabe, ez zekartela beste asmorik ikuiluak bisitatzea baino. Eta gainera hobe zen multzo hura horrela ikustea, urrundik. Haren kaiolaren ondora heltzen zirenean, behingoan antolatzen ziren bi taldeen oihu eta irainek berehala zorabiatzen zutelako: hura eroso ikusi nahi zutenena —eta ondo laster bilakatu zen berau baraularia gehienik tristarazten zuen taldea, hantxe gelditzen baitziren, ez begien aurrean zutena interesatzen zitzaielako, besteen kontra egin eta haiei amorru emateagatik baizik— eta ikuiluetara lehenbailehen heldu besterik nahi ez zutenena. Tropel nagusia behin iragan eta gero, atzeratuak heltzen ziren, eta horiek ere, nahi adina denboran hari begira gelditu beharrean, inork ez baitzien jadanik hori egiten galerazten, arin pasatzen ziren, betertzez begirada bat ere ia eskaini gabe, animaliak ikusteko, denboraz heltzeko. Eta ez zen ohikoa izaten aitafamiliakoren bat bere seme-alabekin etortzea, hatzamarraz baraularia erakutsi eta luzaz hura zer zen azaltzea, iragan denborez mintzatuz, bera antzeko erakustaldi batean izan zenean, baina hura baino paregabeki distiratsuagoan; eta orduan haurrek, oraindik eskolan eta oro har izandako irakaskuntza urriagatik —zer zekiketen haiek barau egitea zer zen?— ikusten zutena oraindik ulertzeke segituz, beren begi adikor haiekin, halako distira biziaz, etorkizuneko denbora urrikalkorragoen aierua zekarkeenaz. Beharbada gauzak pixka bat hobeki leudeke —esaten zuen inoiz baraulariak bere kautan— erakusleku hura ikuiluetatik hain hurbil ez balego. Orduan jendeak errazago zukeen nahiago zuena hautatzea; eta, bestalde, min handia ematen zioten, eta azkenean bere indarrak ahulerazi ere bai, ikuiluei zerizkien usainek, animalien gaueko urduritasunak, basapiztia harrapariei jaten ematen zizkieten haragi zati odoltsuak haren kaiola aurretik pasatzeak, eta piztiek jatean egiten zituzten orroe-oihuek. Ez zen ordea, Zuzendaritzari holakorik esatera ausartzen, zeren, ongi pentsatuz gero, animaliei beti eskertu behar baitzien bere aurrean iragaten ziren bisitarien aldra hura, horien artean, lantzean behin, bera bereziki ikustera etor zitekeenen bat aurki zitekeen eta. Batek jakin zein zokotan sartuko zuketen, zerbait esanez gero, oraindik bizirik zirauela gogoratu eta, azken buruan, ikuilurako bidean oztopo bat besterik ez zela konturarazten bazien.\nEdonola ere, oztopo txikia, gero eta txikiago bihurtuz ari zen oztopoa. Jendea egungo egunetan baraulari moduan interesa erakartzeko arrarokeria horretara ohitzen hasia zen, eta behin ekandu hori hartu eta gero, baraulariaren epaia esanik gelditu zen. Nahi adina barau egin zezakeen, eta egin halaxe egiten zuen. Baina jadanik ezerk ezin salba zezakeen; jendea haren ondoan iragaten zen, ikusi ere egin gabe. Eta norbaiti barauaren artea azaltzen ahaleginduko balitz? Baina hori sentitzen ez duenari ezinezkoa da hori ulerteraztea. Kartelik ederrenak zikin eta irakurtezin bihurtu ziren, eta haiek kendu ondoan ez zitzaion inori bururatu haiek berriztatzea. Baraua hasi zen egunetik iraganiko egunen kopurua markatzen zuen plakatxoa, hasieran egunero aldatzen zena, aspaldian berbera zen, handik zenbait asteren buruan pertsonalarentzat lantxo hori gogaikarri bilakatua baitzen; eta, horrela, baraulariak barau egiten iraun zuen, beti irrikatu zuen bezala, eta nekerik gabe egiten zuen, behiala iragarri zuen moduan; baina inork ez zuen jadanik kontatzen iragaten zen denbora; inork ere, ez eta baraulariak berak ere, ez zekien zenbat egunetaraino heldua zen, eta bihotza tristuraz betetzen zitzaion. Eta horrela, egun batez, denbora hartan, beste zereginik ez zuen batek, kaiolaren aurrean gelditu eta plakatxoan ageri zen egun-kopuru zaharrari barre egin zion, hari ezinezkoa iritziz, haren gezurraz eta iruzurraz mintzatuz. Horixe izan zen sortzetiko arduragabekeriak eta maliziak asma zezaketen gezurrik lerdoena, ez baitzen baraularia engainatzen ari: berak lan prestuki egiten zuen, baina munduak engainatzen zuen bera, haren merezimenduei zegokienez.\nEgun asko iragan ziren berriz ere, baina halako batean honek ere amaiera ukan zuen. Behin, ikuskatzaile bat kaiolaz ohartu eta morroiei galdetu zien ea zergatik ez zuten erabiltzen kaiola probetxagarri hura, lasto pila ustel bat besterik ez zeukana. Inork ez zekien hori, azkenean, haietako bat, egunen kopuruko plakatxoa ikustean, baraulariaz gogoratu zen arte. Lastoa eskuareez irauli eta haren erdian baraularia aurkitu zuten.\n—Oraindik barau egiten al duk? —galdetu zion ikuskatzaileak—. Noiz amaituko duk behingoz?\n—Barka nazazue guztiok —esan zuen ahopetik baraulariak, baina hori ikuskatzaileak baino ez zion aditu, belarria barroteen ondoan zuen eta.\n—Noski —esan zuen ikuskatzaileak, erhi erakuslea bere lokian jarriz, horrela pertsonalari baraulariaren buruegoera adierazteko—, guztiok barkatzen haugu.\n—Betidanik nahi izan dut gosea jasateko dudan erresistentzia miretsia izatea —esan zuen baraulariak.\n—Eta miretsi egiten diagu —ihardetsi zion ikuskatzaileak.\n—Baina ez zenukete miretsi beharko —esan zuen baraulariak.\n—Tira, orduan ez diagu miretsiko —esan zuen ikuskatzaileak—; baina zergatik ez haugu miretsi behar?\n—Barau, nahitaez egin behar dudalako; ezin ekidin dezaket —esan zuen baraulariak.\n—Hori begien bistan zegok —esan zuen ikuskatzaileak—. Baina zergatik ezin ekidin dezakek?\n—Zergatik? —esan zuen gosearen artistak burua pixka bat altxatuz eta, bere hitzak gal ez zitezen, ikuskatzailearen belarrian bertan mintzo zelarik, ezpainak luzatuz, mosu eman behar balio bezala—. Neure gustuko janaririk inoiz aurkitu ez dudalako. Aurkitu izan banu, sinets dezakek, ez nian muzinik eginen, eta aseko nindukean, hi eta gainerakoen antzera.\nHauek izan ziren haren azken hitzak, baina oraino, haren begi hildumatuetan, halako segurtasun trinkoa ageri zen, harrezkero harrokeriarik gabea bazen ere, barau egiten segitzeko.\n—Garbi ezazue hemen! —agindu zuen ikuskatzaileak, eta baraularia lastoarekin batera ehortzi zuten. Eta kaiolan pantera gazte bat jarri zuten. Atsegin handia zen, zentzurik kamutsenerako ere, basapiztia eder hura iraulka eta jauzika ikustea. Ez zuen ezer falta. Bere gustuko janaria gogoeta luzerik gabe ekartzen zioten jagoleek. Askatasun-minik ere ez zuela ematen zuen. Gorputz noble hark, aurrean jar zekiokeen guztia urratzeko behar zuen guztiaz hornituak, aldean askatasun propioa zeramala zirudien; haren hortz-haginen edozein zokotan ezkutaturik zeukala zirudien. Eta haren ahutzei bizipoza hain adore suharraz zerienez gero, ikusleak herabe ziren haren aurrean jartzeko. Baina beren beldurrari gain hartu eta kaiolaren arrimuan pilatzen ziren, eta ez zuten inola ere handik alde egin nahi.


Astelehenean hasiko da Eskola Bidea - Soraluze - Plaentxia.eus\nAstelehenean hasiko da Eskola Bidea\nUbane Madera 2019-02-14 09:29\nHainbat neska-mutiko eskolara oinez joaten.\nUdalerriko lau puntutatik abiatuta, astelehenean, otsailaren 18an hasiko dute beste horrenbeste ikasle taldek Eskola Bidea. Hasierako fasean laguntzaile helduak izango dituzte bidean lagun neska-mutikoek.\nKukumixoko eta Hezkuntza Proiektuko ordezkariak Plaentxi Herri Ikastetxeko 2., 3. eta 4. mailetako ikasleekin saioak egiten ibili dira egunotan Eskola Bidea berriro ere abiarazteko. Izan ere, behin taldeak osatuta, astelehenean, otsailaren 18an hasiko dute egitasmoa.\nHain justu, lau ibilbidetatik bertaratuko dira eskolara:\nBide Berdea: Sagarrerrekatik eskolara eta Gabolatsetik eskolara. Kasu horretan, Sagarrerrekatik abiatuta, Ezozibideko biribilguneraino joan eta bertatik bi adarretan banatuko dira taldeak. Batak eskolara zuzenean egingo du, bidegorrira igota. Beste taldeak, berriz, Gabolatsera jaitsi, kalea zeharkatu eta etxepeko igogailutik gora joanda hartuko du eskolarako bidea.\nBide Urdina: Iturburu pasealekua abiapuntu izanda, kiroldegiko paseotik zehar Zubi Nagusira iritsi eta udaletxeko aldapatik eta Elizburuko eskaileretatik igota joango dira eskolara.\nBide Gorria: Txurrukenetik abiatuta (Arantzazu parketik) Olako zubiraino egin eta hura zeharkatuta, bidegorrira aldapatik igota joko dute eskolara.\nBide Horia: Atxuriko parketik abiatuta, Errekaldeko zubia zeharkatu, eta Santa Ana kaletik pasa ondoren, frontoirako eskaileretatik gora segi eta Calongerako eskaileretatik joko dute gero eskolara.\nOrdutegiei dagokienez, 08:45-08:50 inguruan abiatuko dira talde guztiak eta bidean hainbat geldiune egingo dituzte, umeak taldera gehitzen joan daitezen. Hasierako fasean laguntzaile helduekin egingo dute Eskolarako bidea.


Sudanen, militarrek estatu kolpea eman dute, eta gobernua desegin | Mundua | Berria\nEstatu kolpea salatzeko eta gobernuari elkartasuna adierazteko atzo Khartumen egindako protestetako bat. MOHAMMED ABU OBAID/ EFE Tamaina handiagoan ikusi\nKaleak hartu eta iraultza defendatzeko deia egin zien atzo goizean Sudango lehen ministro Abdalla Hamdokek herritarrei, militarrek hura atzeman eta eraman baino minutu batzuk lehenago. Izan ere, estatuaren kontrola hartu zuen militar talde batek, eta, gobernuburua ez ezik, beste hainbat ministro ere atzeman zituzten kolpea ez babesteagatik: tartean, Industria ministroa eta Khartum hiriburuko gobernadorea. Hasiera batean guztiak etxeko atxiloaldian ezarri zituzten arren, goiz erdian beste toki batera lekualdatu zituzten, non zeuden argitu gabe. Informazio Ministerioak zabaldutako datuen arabera, goizaldean joan ziren militarrak Hamdoken etxera —ordurako, atxilotuak zituzten gobernuko hainbat kide—, eta eskatu zioten plazaratu zezala komunikatu bat estatu kolpea babesteko. Hark, baina, uko egin zion, eta eraman egin zuten.\nMilitarrek herrialdearen kontrola hartu eta ordu gutxira ordura arte Trantsiziorako Kontseilu Subiranoko buru izandako Abdel Fatah al-Burhan buruzagi militarrak iragarri zuen desegin egingo zituztela trantsizio gobernua eta kontseilu subiranoa. Baina berretsi zuen lanean jarraituko dutela hauteskundeak egin eta boterea gobernu zibil baten esku utzi ahal izateko. Horiek, baina, 2023ko uztailean egingo lirateke, bi urte barru. Aldi berean, iragarri zuen larrialdi egoera ezarri dutela herrialde osoan, «militarrek herrialdea babestu» behar dutelako.\nAl-Burhanek «beharrezkotzat» jo zuen estatu kolpea, argudiatuz ordezkari zibilen eta militarren arteko trantsizio gobernuan piztutako krisiek «arriskuan» jarri zituztela bakea eta segurtasuna. Horrez gain, jakinarazi zuen «gobernu teknokrata bat» osatuko dutela, baita Auzitegi Konstituziogile bat eta Kontseilu Legegile bat ere azaroan. Aldiz, bertan behera geratu da Omar al-Baxir presidente ohiaren aurkako ustelkeria ikerketa.\nGatazka okertu egin zen joan den astean, disidenteen koalizioak deitutako protestekin. Milaka lagunek Khartumgo Justizia Jauregia inguratu zuten hainbat egunez, trantsizio gobernuak dimititzeko eta hauteskundeak egiteko eskatuz. Hala, protestak isiltzeko asmoz, Al-Burhanekin eta AEBetako Afrikarako ordezkari berezi Jeffrey Feltmanekin bildu zen Sudango gobernuburua herenegun, hauteskundeetarako eguna zehazteko asmoz. Hamdokek berak ohartarazia zuen aurretik kolokan egon zitekeela trantsizio gobernua. Aurrez ere estatu kolpe saio bati egin behar izan zion aurre gobernuak, eta, orduz geroztik, gobernuko kide zibilek eta militarrek elkarri egozten zioten krisiaren erantzukizuna.\nSudango komunikabideek zabaldu dutenez, militarrek itxi egin zituzten hiribururako sarrera-irteera guztiak, eta telebista publikoa soilik ereserki nazionala eta Nilo ibaiaren irudiak emititzen aritu zen atzo egun osoan. Lekukoek Reuters agentziari azaldu ziotenez, militarrak ez ezik paramilitarrak ere bazebiltzan Khartumgo kaleetan, eta manifestariak protestara irten ziren hainbat gunetan, bandera nazionalak eskuetan eta gurpilekin errepideak oztopatuz. Khartumgo aireportua ere itxi egin zuten, eta bertan behera utzi zituzten nazioartera hegaldi guztiak. Interneterako sarbidea eta telefono bidezko komunikazioak ere etenda egon ziren atzo.\nBien bitartean, protestak gogortu egin ziren hiriburuan, eta gutxienez 25 lagun artatu behar izan zituzten Khartumgo erietxean zauriengatik —zenbait iturriren arabera, soldaduek tiro egin zieten manifestariei—; hiru hildakoren berri ere eman zuten osasun zerbitzuek. Ospitaleko iturriek salatu zuten militarren tiro hotsak entzun zirela arratsaldean erietxe inguruetan. Sudango Medikuen Batzordeak Facebook sare sozialean argitaratutako informazioaren arabera, milaka lagun elkartu ziren Khartumen lehen ministroari elkartasuna helarazi eta estatu kolpea salatzeko.\nOrain arte trantsizio gobernuko kide izan den Askatasunaren eta Aldaketaren Aldeko Indarrak koalizioak protestarako deia egin die herritarrei. Estatu kolpearen ondoren oposizioa bilakatu den aliantzak eskatu zien militarrei boterea uzteko, eta hauteskundeetara deitzeko: «Al-Burhan presidenteak trantsizio gobernua osatu aurreko egoerara eraman du herrialdea. Konponezineko akatsa egin du, eta horrek historiaren zabortegira eramango ditu bera eta bere babesleak». Aliantzarekin bat egin zuten hainbat sindikatuk ere, eta greba mugagabera deitu zuten aginte zibila berrezarri artean.\nElkarrizketara itzultzeko deia egin zien Arabiar Ligako idazkari nagusi Ahmed Abul Gheitek bi aldeei, nabarmenduz ez dagoela gatazkarik hitz eginez konpon ezin daitekeenik. «Garrantzitsua da aurrez hartutako erabaki oro errespetatzea, trantsizio garaia eta herrialdearen egonkortasuna kolokan jar ditzakeen urratsak egitea baztertuta», esan zuen 22 estatuk osatzen duten erakundeko buruak. Sudango gertakarien inguruko kezka agertu du Afrikako Batasunak ere, eta elkarrizketa mahaira itzultzeko eskatu die bi aldeei Moussa Faki Mahamat erakundeko idazkari nagusiak.\nBide beretik jo zuen NBE Nazio Batuen Erakundeak ere, eta Sudanerako ordezkari berezi Volker Perthesek onartezintzat jo zuen militarrek emandako pausoa, eta atxilotutako hautetsiak «berehala» aske uzteko eskatu zien militarrei. Berdin egin zuen erakundeko idazkari nagusi Antonio Guterresek ere, Twitter sare sozialean zabaldutako mezu batean: «Konstituzioarekiko errespetuz jokatu behar da horren gogor lan egin ostean lortutako trantsiziorako akordioak beteko badira».


Lekukotza: Elizbarrutiko Misioetako Ordezkaritzako arduradunak | Begoñazpi egunez egun\nLEKUKOTZA: ELIZBARRUTIKO MISIOETAKO ORDEZKARITZAKO ARDURADUNAK\nHemen zagoz: Hasiera»Barriak»LEKUKOTZA: ELIZBARRUTIKO MISIOETAKO ORDEZKARITZAKO ARDURADUNAK\nFeli Martin, Merche Aguirre eta Pilar Larizgoitia. Elizbarrutiko Misioetako Ordezkaritzako zuzendaria eta arduradunak.\n1.- Zelan ikusten dozue gizartea Elizbarrutiko Misinoen Ordezkaritzatik?\nAlde batetik, beldur dan eta aurreretxiz beterik dagoan gizarte individualista ikusten dogu. Kontsumista…\nBeste alde batetik, gerra, gosea eta klima bortitzetik alde eginez etortzen diran errefuxiatu eta migranteen aldeko kexka eta horretarako sortu diran plataforma sozialak eta Eleizako taldeak ikusten doguz. Sare sozialetan mundua hobetzeko hainbat arlotan lan egiten daben gazteengan be potentzial handia ikusten dogu.\n2.- Zein da zuon lana Misinoetako Ordezkaritzan?\nMisinoetako Ordezkaritzaren lana, Elizbarrutian alderdi misiolaria bultzatzea da. Gure ildo estrategikoak sustapen misiolaria eta eleizen arteko alkarlana dira, Bizkaiko misiolariakaz hartu-emon zuzena izanik. Jesusen Jainkoa hurreratuz eta ezagutzera emonez, bokazio misiolariak bultzatuz. Alkartasuna eta justizia ekarriko daben proiektuetan lagunduz. Kanpainen, prestakuntzen eta sentsibilizazioaren bidez, sentipen misiolari unibertsala bultzatuz. Justizia, bakea, zuzenbidea eta munduan orden barria piztuko daben jarrera eta bizi aukerak sustatuz. Horregaitik sortu dogu Kidenda –Bidezko Merkataritza proiektu barria (Caritas eta Alboan erakundeakaz batera).\n3.- Azken 20 edo 30 urteotan mundua nabarmen aldatu da. Zelan ikusten dozue aldaketa hau Misinoetatik?\nMundua txikiago egin da. Errazagoa da beste herrialde batzuetara bidaiatzea. Gazteei kooperazio esperientziaren bat izateko aukera hainbat GKEk eskaintzen deutse eta.\nKonpromisoa ulertzeko era aldatu egin da. Gaur egun konpromisoa epe laburrerako hartzen da.\nBenetan misiolaria dan lana ez da aldatu, hau da, Jesusen Jainkoaren aldetik txiroenenganako abagunea hautatzea.\n4.- Hegoaldeko herrialdeen errealitatea 20 urte barru zein izango dala uste dozue?\nBizi daben egoera latzaz jabetuta, gobernu populistak, gerrateak, gosea… baikorrak izan gura dogu. Aurrerapausuak emoten gabilz: pertsona guztien dignitatearen aldeko kontzientzia gero eta handiagoa da, Amalurra zaintzen da, Giza Eskubideen aldeko borroka areagotu egin da… horretan misiolariak be lagundu dabelarik. Horreek guztiek, astiro bada be, aldaketa ekarriko dabe. Pausu txikiak emonez, Jainkoaren Erreinurantz hurbilduko garala uste dogu.\n5.-Zer egin daikegu ikastetxeok Misioen Ordezkaritzagaz batera?\nFrantzisko Aita Santuak esaten deuskun legez: “ez daukagu saltzeko produkturik, komunikatzeko bizitza bat baino”. Pentsatu daigun, misiolarien lekukotzak Jesusen mezua barneratzeko baliabidea dirala.\nHorretarako, misiolarien apostua Lurreko azkenengoen aldeko borroka dala trasnmitituz, herri eta kultura guztien artean, pertsona guztientzako justuagoa eta bardinagoa dan mundua eginez.\nHorregaitik, kanpaina, lekukotza, sentsibilizazino proiektu, guraso eta ikasleen bidez, Misio-sentsibilizazioan laguntzen jarraitzea ezinbestekoa dalakoan gagoz.\nIRAKURGAIA: ESKERRIK ASKO KREAZIOAREN OPARIAGAITIK\nTESTIGANTZA ETA IRITZIA. ETXERIK GABEKO PERTSONAK KONFINAMENDU GARAIAN (DBH 2)\nEGIN ETA EKIN PROGRAMAKO SARITUAK\n2020ko ekainak 12\nIRAKURGAIA: EGUNIK TRISTEENA\nTESTIGANTZA: KARMELE IBARRA\nIKASKETA ETA ZERBITZU PROGRAMA DEITUAK PROIEKTUA\nJAZOTAKOA JASO BIDEO-LEHIAKETA\nEUSKAL PELOTA ETA EMAKUMEA\nSHORT STORY CREATIVE WRITING LEHIAKETA\nHAUR HEZKUNTZAN PROIEKTUARI EKINEZ\nMOZORROTZEKO GARAIA. LH\nBARATZE BASERRI ESKOLAN. LH1\nBegoñazpi Ikastolan, estimulazinoa, esperimentazinoa eta konfiantza urte bitik aurrera\n© 2018 Begoñazpi Ikastola. Eskubide guztiak erreserbatuta. | Garapena: dinamika


errugbia • ZUZEU\nErrugbiak eta arteak bat egiten dutenean Hemen daukazue Baztango Rugby Taldeak egin duen bideoa datorren maiatzaren 28an Sarako Animainea zelaian jokatuko den Euskal Herriko Rugby Txapelketa iragar...\nJokalariek Euskal Herriko I. Rugby Txapelketa iragartzeko bideoa egin dute Sarako Ikastoleko haurrekin batera. ? Euskal Herriko I. Rugby Txapelketan parte hartuko duten taldeek bideo bat egin dute...\nMartxoko lehen hitzorduan, Aviron Bayonnaisek okzitaniako Stade Toulousain hartuko du Anoetan. Norgehiagoka hilaren 5ean izanen da, larunbata, 16:25ean. Frantziako Ligako partida izango da, eta baiona...\nTrevijano ez da jokalari bat. Akaso entzuna izango duzue Trevijano Park ezizenarekin. Ordizia Rugby Elkartearen zelaia izan da aspaldi honetan. Zelai orain, egia esan, garai batean Martek baino...


neskatilla / neskatoko\nneskato (1618 agerraldi, 137 liburu eta 149 artikulutan; orobat nexkato g.er., batzuetan adkor., eta nexkatto g.er., batzuetan adkor.) 1 iz neska; neska gaztea. ik neskatxa; neskatila.\nHamar bat urteko neskato batek ireki zigun atea. Jon Muñoz «Ispiluen gainean lotan» - Jordi Sierra i Fabra - 184. orr.\nAldaka estuak ditu, hamabi urteko neskato batenak bezain. Oskar Arana «Lotsaizuna» - John Maxwell Coetzee - 28. orr.\nZazpi urteko neskato bati bezala eman nion agindua. Bernardo Atxaga «Soinujolearen semea» - 170. orr.\nBaso sarritik neskato bat azaldu zen, hamalau urte baino ez, beltzarana. Felipe Juaristi «Itzarri nahi ez zuen printzesa» - 259. orr.\nArduraduna eta bi neskato: zortzi-bederatzi urte batek, eta hamaikaren bat-edo besteak. Josu Zabaleta «Anne Franken egunkaria» - Anne Frank - 5. orr.\nEgoera horretan, neskatoen gaztetasuna eta agurearen zahartasuna aurrez aurre daude, eta neskatoen betiko loa dirudienak hurbil duen heriotza iradokiko dio Egutxiri. Ibon Uribarri «Loti ederrak» - Yasunari Kawabata - 14. orr.\nBorneon, neskato batek hilekoa duenean, hiru egun eta hiru gau ematen ditu bere etxeko teilatuan. Emakume, mutiko eta neskato, guztira berrehun mila lagun hartu zizkieten gatibu israeldarrek Judakoei. Monika Etxebarria «Goragalea» - Jean Paul Sartre - 123. orr.\nNeskatoa zorabiatuta zegoen, eta mutikoaren besoetan zetzan. Julen Gabiria «Peter Pan» - James Matthew Barrie - 129. orr.\nMutikoak (eta neskatoak?) bakarrik masturbatzen direla, baina helduz goazen neurrian "umekeria" horiek atzean utzi behar ditugula. Luis Elberdin «Sexua noiznahi» - 23. orr.\nEtxeko neskatoak mintzaira horren eskolak eman zizkion bere ohantzean. Aingeru Epaltza «Mailuaren odola» - 57. orr.\nNeska aberatsen haurtzaroa izan zuen, denboraldiak emanak zituen luxuzko bainuetxe eta hoteletan, eta bainuetxeetan dantza egina zen ia-ia neskato bat besterik ez zelarik. Fernando Rey «Gure etxeko kontuak» - Natalia Ginzburg - 177. orr.\nGure neskatoak ematen du Windsor Gaztelura doala urtebetetze ospakizunen batera. Oskar Arana «Brooklyngo erokeriak» - Paul Auster - 164. orr.\nNeskatoaren araztasunari agureen zatartasuna zegokion nolabait. Ibon Uribarri «Loti ederrak» - Yasunari Kawabata - 57. orr.\nBazirudien neskato gazteen soinean bazegoela agureen bihotzak heriotzara erakartzen zituen halako min bat. Ibon Uribarri «Loti ederrak» - Yasunari Kawabata - 75. orr.\nLotan hiltzea, adibidez, gau hartako bi neskato gazteen artean, ez al zen soin eltzartu batek lor zezakeen azken asebetea? Ibon Uribarri «Loti ederrak» - Yasunari Kawabata - 115. orr.\nLarrua neskato dirudunen bati txanoa egiteko salduko zuten, agian. Josu Zabaleta «Anne Franken egunkaria» - Anne Frank - 293. orr.\n-Arraioa, zu bai neskato ausarta! ez zara beldur? Jose Morales «Zazpi urkatuak» - Leonid Nikolaievitx Andreiev - 109. orr.\nEuropako bazter txikituren batera jauzi egingo nuen paraxutaz, gosez hiltzen ari ziren mutiko eta neskato galduak salbatzera. Oskar Arana «Brooklyngo erokeriak» - Paul Auster - 120. orr.\nEtxe horretan, drogen menpe lozorroan dauden neskato biluzien ondoan igaroko du gaua. Ibon Uribarri «Loti ederrak» - Yasunari Kawabata - 13. orr.\nEllenek globoen hariak ipini zituen txapel gorriko hiru neskato tximino-aurpegidunen esku zikin-itsaskorretan. Lopez de Arana «Manhattan Transfer» - John Dos Passos - 283. orr.\nGarai hartan ni neskato tentel bat besterik ez nintzen... Lopez de Arana «Manhattan Transfer» - John Dos Passos - 399. orr.\nZerk bihurtu zuen Ama Birjina neskato flakatu batek ustez ikusitako irudia? Bernardo Atxaga «Groenlandiako lezioa» - 70. orr.\nHorregatik bakarrik ezin zen ondorioztatu neskato birjinak soilik lokarrarazten zituztela etxe hartan. Ibon Uribarri «Loti ederrak» - Yasunari Kawabata - 97. orr.\nHire ama garai horretan neskato begi-umil bat zuan. Juan Garzia «Pedro Páramo» - Juan Rulfo - 38. orr.\n3 haur emea. ik neska 9.\nPaolak ere izan zuen, garaitsu hartan, neskato bat. Fernando Rey «Gure etxeko kontuak» - Natalia Ginzburg - 156. orr.\nBere familiatik bizirik segitzen zuen partea bere biloba propioak zirelako, ezagutuko zituen lehenak eta bakarrak: bi mutil eta neskato bat, katuka hasia. Anton Garikano «Maitea» - Toni Morrison - 189. orr.\nBostondarrek Hester Prynneri leporatzen zioten sasiko neskato bat munduratu izanaren lotsagarrikeria adulteroa, kasu. Anjel Lertxundi «Azkenaz beste» - 84. orr.\n-Jauna, hilik jaio den neskato batez. Anjel Lertxundi «Konpainia noblean» - 47. orr.\nPreso eramanen artean bazen bat, Katalin Galtzagorritegikoa, Sarara etorri berritan erretoretxean neskato hartu zuena. Aingeru Epaltza «Mailuaren odola» - 19. orr.\nJauregian neskato ote zegoen Antsa larru-apantzailearen alaba? Aingeru Epaltza «Mailuaren odola» - 30. orr.\nHan ere neskato-bularrak. Ibon Uribarri «Loti ederrak» - Yasunari Kawabata - 114. orr.\nNekaturik eta zurbil dauka aurpegia; betazpiak ditu, neskato-esku argalak orobat zurbil, baina irribarrea ezpainetan. Jose Morales «Zazpi urkatuak» - Leonid Nikolaievitx Andreiev - 70. orr.\n· Horri deitzen zioten maiatz-uzta, uzta-andregaia, edo baita huntz-neskatoa ere. Pello Zabala «Naturaren mintzoa» - 379. orr.\n6 neskato-mutiko iz pl neskato eta mutikoak.\nNebarrebek, zortzi, hamaika eta hamahiru urteko neskato-mutikoek, ez eukien soinurik bat be. Hiriko kaleak neskato-mutikoz beteko dira, plazetan jolas eta jolas. Xabier Amuriza «Rufino Arrola, Vulkanoren atzamarrak» - 80. orr.\nHabana ontzian bi mila neskato-mutiko izan dituk joateko; Goizeko Izarran berriz mila emakume. Edorta Jimenez «Kilkerren hotsak» - 138. orr.\ngau hartako neskato (3); lokarrarazi zuten neskato (4); mutiko eta neskato (5)\nneskato alaia (3); neskato bat hil (4); neskato bat ikusi (3); neskato beltzaran (4); neskato beltzaranak (4); neskato beltzaranaren (3); neskato biluzi (3); neskato eder (6); neskato eta mutil (3); neskato gazte (15); neskato gazte baten (4); neskato gazteen (3); neskato polit (3); neskato txiki (11); neskato txiki bat (5); neskato txikia (4); neskato txikiak (4); neskato xarmagarri (3); neskato zurbilaren (4)\nsei urteko neskato (4); urteko neskato (37); zortzi urteko neskato (3)\nari zen neskatoa (3); gau hartako neskatoa (3); lokarrarazi zuten neskatoa (3); neskatoa hil (4); neskatoa izan (3); sei urteko neskatoa (3); urteko neskatoa (15)\nesan zuen neskatoak (4); mutikoak eta neskatoak (3); neskatoak begiak irekiko (3); neskatoak bira egin (3); neskatoak eta emaztekiak (3)\nhildako neskatoaren (3)\nneskatoaren arnasa (4); neskatoaren aurpegia (4); neskatoaren besoa (3); neskatoaren bular (3); neskatoaren eskua (3); neskatoaren ezpain (3); neskatoaren gorputza (3); neskatoaren ile (4); neskatoaren ilea (4); neskatoaren izena (4); neskatoaren ondoan (5); neskatoaren oroitzapena (3); neskatoaren sorbalda (5)\nurteko neskatoaren (3)\nneskatoari eman (4)\nneskatoek hartzen (3)\nneskatoen gaztetasuna (3)


Emakumeak danborradan orain 100 urte — dantzan.eus\nHemen zaude: Hasiera › Komunitatea › Kattalin Agerre › Emakumeak danborradan orain 100 urte\nEmakumeak Donostiako danborradan, Union Artesana, 1929-1936 inguruan. Argazkia: Martin Ricardo - Kutxateka.\nEz da oso kontu ezaguna, baina orain 100 urteko danborradetan ere parte hartu zuten emakume batzuk. Eta ez soilik kantineraz, danborra jotzen ere bai. Honela jaso zuten Emeki-emeki berdintasunezko danborradarantz laneko egileek (Beatriz Moral, Margaret Bullen, Xabier Kerexeta Savina Lafita, Silvia Loza Luz eta Maceira Ochoa):\nEppur si muove... Egia esan, emakumeak, kantineraz gain soldadu eta danbor-jole ere hasi ziren agertzen Unión Artesanaren eskutik. 1920ko eta 30eko hamarkadak ziren, gizartean hasiak ziren gauzak aldatzen, oso poliki izan arren, eta Danborradak, beste jaiek bezala, ezin utzi ikuskera zabalago hura islatu gabe.\nDanbor-jotzaile turkiar moduan atera ziren emakumeak, Suavoen konpainia osatzen zuten. Dataren inguruan badira zalantzak. 1936 aipatzen da Union Artesanaren historia egiten duen lanean, Kutxatekan 1929an datatuak ageri dira argazki batzuk, eta Sada historialariak 1928 eta 1936 bitartean kokatzen ditu. Badirudi 1934an, Union Artesanaren danborradan 30 emakume danborrarik osatutako konpainia atera zela.\nIrainen gainetik danborra joz\nEmakume horiek jasan behar izan zituzten irainek berriz ez irtetera eraman zituzten. Arantxa Gurmendik bere amari entzundako hitzak jaso zituzten Beatriz Moralek koordinatutako lanean: “Sekulakoak entzun behar izan zituzten, eta ez zuten jarraitu”. Hala ere, urte desberdinetako testigantzek eta beste konpainia eta funtziotako argazkiek erakusten dute ez zela ez urte bakarreko, ez konpainia bakarraren kontua izan.\nEmakumeak Donostiako danborradan, 1929-1936 inguruan. Argazkia: Martin Ricardo - Kutxateka.\nDanborradan emakumeek izandako ibilbidearen historia egiten duen lanean aipatzen da beste adibiderik: "20ko hamarkada hartan sortutako Loiolatarra elkartea ere, mistoa sortu zen: emakumeak baziren bazkide fundatzaileen artean eta aktiboki parte hartzen zuten: "1936an Euskal Billerak antolatutako haurren danborradan, kantinera eta banderadunaz gain, Laura Idigoras kapitain doa, beste mutil batzuek bestelako paperak egiten dituztelarik".\nEmakumeak Donostiako danborradan, Lord Wellingtonen gudarostea, 1927-1928 inguruan. Argazkia: Martin Ricardo - Kutxateka.